Sarako Urtxintxa eskubaloi taldea

Aurtengo Sarako Urtxintxa eskubaloi elkarteko lehen taldekoak dira argazkian ageri direnak. Gainean, Joana Guerendian, Sandra Santesteban, Marion Iramuno, Pantxika Mortalena, Laetitia Imaz, Pauline (Senpere) etaAline Dubacqui ageri dira. Aitzinean, berriz, Anais Gorosureta, Mikela Gerard, Marina Goyenetche, Maia Jauregi, Mirentxu (Donibane Lohizune) eta Marion Surville. Argazkian falta direnak, Arantxa Ordoqui, Fanny eta Katy Lastra, Lorena Josi (Senpere), Laura Alty eta Elodie Garat dira. Entrenatzailea Jean Michel Bergara dute.


Krisiaren aurkako arkeologia Katalunian

Gresepiak (Grup de Recerca Seminari de Protohistòria i Arqueologia), Tarragonako Rovira i Virgili Unibertsitateko taldeak, arazo ekonomikoak ditu L’Assut de Tivenys-eko aztarnategia babesteko eta industen jarraitzeko. Horregatik lantaldeak Verkami bat zabaldu du, Internet bidezko mikromezenazgo sistema, proiektuarekin jarraitu ahal izateko. Sistema horren bidez, edonork edozein ekarpen egin dezake, eta Gresepiako kideek 3.000 euro biltzea espero dute.

2000. urtean hasi ziren L’Assut de Tivenyseko aztarnategia industen, eta dagoeneko K.a. VII. mendetik I. mendera bitarteko asentamenduen arrastoak aurkitu eta egiaztatu dituzte. Baina orain arte agerian utzitako egiturak arriskuan daude eguraldia dela eta. Horiek babesteko 6.000 euro behar dituzte.


Iraganeko Santixabelak, Iñaki Agirresaroberen Sutegiko erakusketan ikusgai egunotan

Erakusketez josia izango da kultur etxe sarrerako espazioa abiatzear diren jaiotan. Zirriborro Tailerrekoen sortze lanak eta Eguneko Zentrokoen eskulanak bisitatzeko aukera izango da. Eta erakusleihoan, adi, zuetako baten baino gehiagoren irudiak; “1984-2017 Santixabeletako argazki zaharren erakusketa”.

Guztira, azken hiru hamarkadetako 300-350 bat argazkiren bilduma osatu du ekimen honen antolatzaile Iñaki Agirresarobek, 3.000 iruditik gorako sorta zabalagotik aukeraketa egin ostean. Tratatu beharrak zeuden. “1984tik 2007ra artekoak denak negatiboetan nituen. Bere garaian negatibotik digitalera pasa nituen banaka”. Ez baita ahaztu behar, garai hartan ateratako hainbat argazki gaika bildu eta proiektatu izan dituela Sutegin; naturari lotutako irudi erakustaldia eskaini izan du herritarrak, baita Usurbilgo festei buruzkoa ere duela urte batzuk. Hango materiala baliagarria izan zaio erakustera doan bilduma honetarako.

Eraldaketaren erakusketa

Urtez urte, herriak, herritarrek eta jaiek izan duten itxuraldaketaz jabetzeko aukera izango da; garai bateko oroitzapenak berritzekoa. Ikustekoa izango da, nola aldatu den herria. “Garai batean plaza inguruan ospatzen ziren jaiak. Orain herria hazi eta festen eremua zabaldu da”, gogoratzen du Agirresarobek. Autoak Irazu kaleraino sartu, goitibeheren txapelketak ospatu edota oilasko biltzaileak bezalako ekitaldiak belaunaldi ezberdinen topaleku ziren garaiak ekarriko dizkigu gogora. Eta herritarrak noski. Zuetako bat baino gehiago ageriko zarete irudiotan, eta gainerakoak nor zareten asmatu nahian ariko dira ziur. “Ahalik eta esparru zabaleneko usurbildarrak azaltzea izan da irizpide nagusia”, adierazi dio NOAUA!ri Agirresarobek.

Sutegin baina kale aldera begira kokatzea erabaki du argazki erakusketa. “Jendeari askotan kostatzen zaio kaletik Sutegi barrura sartzea. Asmoa da horregatik, barrutik kanpora begira jartzea ikusgai argazki bilduma”, adierazi digu usurbildarrak. Irudi sorta zabala egoki ikusteko bi aholku. “Patxadaz hartu eta egun argiz” hurbildu kultur etxe atarira, uztailaren 4a baino lehen.

Argazkiaren egilea: Iñaki Agirresarobe.


Olentzero Sakanan

Irurtzun 18:30ean iritsiko da ikazkina Irurtzungo Plazaolako zubira. Iskidiko pertsonaia mitologikoek Olentzero azkeneko jentila zela gogoratuko dute, antzezlan txiki baten bidez ikazkinaren istorioa azalduz. Segidan, Iskidiko joaldunei jarraiki, herrian sartuko da Olentzero, Orritz dantza taldekoak alboan dituela harrera egiteko prest. Iratxo elkartearen atean gutunak irakurri, eta kalejiran zeharkatuko dute herria. Gaita, txistu, trikitixa eta akordeoi doinu alaiak eta abesbatzako ahots goxoak lagun izanen dituzte bidean. Herrian barna geldialdiak egin eta Orritz taldeko txikitxoak dantzatuko dute. Herrian barna nahiko abestu eta dantzatu ondoren, plazan agurtuko dute Olentzero, dantza eskolako haurren dantzaldiarekin. Olentzerok gozokiak eta gaztaina erreak banatuko ditu. EtxeberriAurreko larunbatean etorri zen ikazkina Arakilgo herrira. Urtero bezala arratsaldeko 18:30ak aldera Bi ahizpetatik jaitsi eta herrian ongi etorria egin zioten arakildarrek. Aurreko asteburuko elurtea eta izotza dela eta jende gutxiago bildu bazen ere, 40 bat neska mutikok eskutitza eskura eman ahal izan zioten Olentzerori. Elkartean mokadutxoa hartu eta gero, mendirako bidea hartu zuen ikazkinak. EtxarrenUrritzola aldetik etorritako ikazkinari 16:30ean eginen diote harrera Etxarrenen. Olentzero agurtu eta gero, musika lagun herrian barna ibiliko dira ikazkina eta etxarrendarrak. Ibilbidea pilotalekuan despedituko dute. Han Olentzerok bere opari zakua zabaldu eta barrukoa etxarrendarren artean banatuko du. Txikienendako ere txokolatea ez da faltako. Helduenak ere ahora zer eraman izanen dute. Satrustegi eta HiriberriEguzkiaren azken izpiekin batera iritsiko da Olentzero Satrustegira, 18:00ak aldera. Bertan, satrustegiarrak ez ezik, hiriberritarrak ere zain izanen ditu, eta txokolate bero-beroa hartuko dute denek. Ondoren, doinu alaien erritmoan, guztiek Hiriberrirako bidea hartuko dute Olentzeroren gurdiaren atzetik. Hiriberriko kaleetatik Txitera elkarterako bidea hartu, eta bertan indarrak bapo berreskuratu eta gero, hurrengo urtera arte agurtuko dute ikazkina.IhabarOlentzero iritsi aurretik, arratsaldeko 16:00etan txokolatea banatuko dute Ihabarren eta indarrak hartu ondoren, arratsaldeko18:30ak aldera harrera beroa egingo diote herriko plazan. Aurtengoan, trikitixaren doinuekin ihabardarrek herriari buelta eman eta plazan bukatuko dute ibilbidea. Ikazkinak beregana hurbiltzen direnei opariak emanen dizkie. Egiteko hori bukatu eta gero Andiako bidean jarriko da ikazkina. Ihabarko herritarrak, berriz, kontzejuko sotoan bilduko dira gaztainak eta sagardoa dastatzera.IrañetaAndiako bargako txondor plaza utzi eta iluntzean, 18:30 aldera, Irañetara iritsiko da ikazkina. Olentzerori herri sarreran eginen diote harrera eta irintarren kantuak lagun herrian barna ibiliko dira. Pilotaleku parean geldituko da segizioa eta han Olentzerok gurdian daramatzan opariak txiki eta handiei emanen dizkie. Bere egitekoa egin eta gero Ikazkinak Andia mendiko bidea hartuko du atzera ere. Irintarrak opariez gozatzeaz gain jatekoa izanen dute. Uharte ArakilGoizean, herriko haur guztiak bilduta, etxez-etxe paskuan amores eskean ibiliko dira. Jasotakoaren trukean gabon kantak abestuko dituzte haurrek. Arratsaldeko 18:00ak aldera Itxesiatik barna herrira jaitsiko da Olentzero. Harrera beroa eginen diote herritarrek eta jarraian, musikak alaituta eta joaldunen eta trikitilarien laguntzarekin, buelta emanen diote herriari. Pilotalekuan bukatuko dute ibilbidea eta aurten ekitalditxoa antolatu dute. Lehenik eta behin musikaz lagundutako argazki proiekzioa eskainiko da, eta txalaparta doinuen ondoren Olentzero sartuko da pilotalekuan, joaldunak lagunduta. Dantzariek aurreskua eta dantzak eskainiko dizkiote ikazkinari. Bertan, prest izanen dute konpota gozoa. Haurrek akaso nahiago izanen dute ilaran jarri, Olentzerori musu handi bat ematea eta gozokiak jasotzea. Festa ederra izanen da.ArruazuItur-gain elkarteko kideak arratsaldeko 6:00ak aldera elkartuko dira Olentzeroren etorrera prestatzeko. Menditik jaitsi eta gero 19:30ean ubeldetik azalduko da Olentzero. Ondoren, oinez kantaka herrian barna ibiliko dira arruazuarrak eta gaixo daudenei opari bana emanen zaie. Itur-gain elkartean bukatuko dute ibilaldia eta ikazkinak opariak banatuko dizkie haurrei. Bertaratzen direnendako gaztaina erreak banatuko dituzte.LakuntzaGoizean Biltoki elkartea apainduko da, Olentzerori ongi etorri egiteko. Arratsaldean, 18:00-18:30 aldera etortzen da Olentzero ibai aldetik, baina harrera Ludotekan egiten zaio, gaiteroen doinuekin. Elai-Alaiko dantzari, akordeoilari eta fanfarrearekin herriari kalejiran buelta eman, eta geldialdiak eginen dituzte, dantzak eskaintzeko. Bitartean Olentzerok goxokiak banatuko ditu eta haurrekin argazkiak eginen ditu. Plaza parean Lakuntzako abesbatzak ere kantatuko dio ikazkinari. Ibilbidea Biltokin amaitzen da. Bertan, gaztainak eta txokolatea banatuko dituzte eta Olentzerok haurrei bere istorioa kontatu eta gero opariak banatuko ditu.Arbizu19.00ak aldera arbizuarrak plazan bilduko dira eta musika lagun Loinaz kalerantz joko dute. Izan ere, Olentzerok Aralar aldetik jaitsi eta trenbidea gurutzatu ondoren Arbizura iristeko ohitura du. Hura agurtu ondoren, musika lagun Arbizun barna ibiliko dira ikazkina eta hura laguntzera doazen herritarrak. Bidean gaztainak dastatzeko aukera ere izanen da. Ibilbidea Argi-bidea elkartean bukatuko da. Han Olentzerok txikienei opariak banatuko dizkie.Unanu eta DorraoAndiatik, Leziza aldetik, San Pedroko bidean barna etorriko da ikazkina Dorraora, 18:00ak aldera izanen da. Dorrobarrek harrera beroa eginen diote eta musika eta kantua lagun herria erakutsiko diote. Ibilbidea elkartean despedituko da. Bildutako guztiendako mokaduren bat izanen da. Baina Olentzerok ezin izanen du luze egon Unanun zain dutelako. Gurdia hartu eta 19:00etarako Unanun izanen da ikazkina. Herrian barna kalejiran ariko dira ikazkinak eta unanuarrak kantua ahoan dutela. Ibilbidea elkartean despedituko dute. Bai batean zein bestean ikazkinak txikienen artean goxokiak banatuko ditu. LizarragaLizarragatarrek arratsaldeko 18:00ak aldera eginen diote harrera Olentzerori, eliza atean. Azi-Iturri elkartean ordurako prest edukiko dute ikazkinarendako gurdia. Gauerako indarrak berreskura ditzan, su bero-berorik ez zaio faltako. Trikitixa doinuz lagunduta, herriari buelta emanen diote lizarragatarrek ikazkinaren atzetik. Ohi bezala, gabon kanten artean, etxez etxe eskean ibiliko dira. Behin ibilbidea amaituta, atzera ere, Azi-iturri elkartera itzuliko dira. Bidean Olentzerok botatako gozokiak hartu ez dituenak zer jan ugari izanen du elkartean.Etxarri AranatzGoizean goiz hasiko dute eguna Etxarriko haurrek, pazkoan amores eskean. Arratsaldean, 17:00etan, Aldapasoro auzoko azken muturrean txokolatada izanen dute. Txokolate bero-beroa eskuartean dutela, basora begira egonen dira haurrak, Olentzeroren zain. Aritzalkoko zuhaitzen artetik 17:30 aldera agertuko da Olentzero, bere laguntzaileekin. Herritarren ahotsek trikitilari eta txistulariekin bat eginda, ikazkinari harrera egin, eta herrirako bidea hartuko dute. Herriari buelta eman ondoren, pilotalekuan sartuko da Olentzeroren gurdia. Bertan ikazkinarekin egoteko aukera izanen dute txikienek. Denendako oparitxoren bat izanen da.BakaikuIkus 11 galdera. IturmendiMenditik jaitsi berri, Bakaiku aldetik sartuko da Olentzero Iturmendin. 18:30 aldera iritsiko da eta sorpresaren bat edo beste ekarriko du. Txistulariekin batera herrian barna kantuan ibiliko dira iturmendiarrak. Txikienek Olentzeroren gozokiak hartzeko aukera ez dute galduko. Herriari buelta eman eta gero, pilotalekuan bilduko dira herritarrak. Bertan, intxaurrak eta ardo egosia izanen du nahi duen orok. Olentzero agurtu aurretik, Biltokiko zarea zozketatuko dute.UrdiainOlentzero aurten lehenago iritsiko da herrira. 17:30ean ongi etorri beroa eginen diote Bentalden suziri eta guzti. Herriko txistulariek lagunduta herrian barna ibiliko dira urdiaindarrak. Ohiko geldialdiak eginen dituzte eta haietan ikazkinari kantak eskainiko dizkiote. Aurten ere dantzaldi bikoitza eskainiko dute dantzari urdiaindarrek. Herriko plazan dantzari txikien txanda izanen da eta, Goienkalden aldiz, herriko gazteek egun honetarako espresuki entseatu duten dantzaldi bikoitza mustuko dute. Eliz atarira iritsita, jaiotzan Olentzerorekin, Ama Birjina, San Jose eta Jesus haurtxoa elkartuko dira. Ardo egosia dastatzeko aukera izanen dute bertaratu guztiek.AltsasuAurten aldaketa izanen da Olentzeroren ospakizunean eta Olentzeroren zain egon beharrean, Olentzeroren bila joko dute altsasuarrek. 17:00etan aterako dira Foruen Plazatik eta San Pedrobiderantz joko dute, Olentzero soro artetik nola azaltzen den ikusi eta ikazkinari lehenengo harrera beroa egiteko. Ondoren herriari buelta emanen dio Olentzerok, 4-8 momotxorro alboan dituela eta txistulariak, fanfarrea, Etorkizuna eskolako dantzariak, abesbatza eta musika eskolako musikariak lagun dituela. Hiru geldialdi eginen dituzte, Zumalakarregi plazan, San Juan kalean eta Alde Zaharrean. Ohikoa denez ibilbidean zehar gazta, txorizoa, ardo egosia eta gaztainak banatuko dira. Berrikuntza moduan aurten eskenatokia jarriko da Foruen Plazan, eta Olentzerok haurren eskutitzak jasoko ditu bertan. Trikitilarien eta Enrike Zelaia akordeoilariaren doinuek girotuko dute festa, eta dantzariak gustura ariko dira dantzan, ikazkina hurrengo urtera arte despedituz. OlaztiArratsaldeko 18:30ean iritsiko da Olentzero Olaztira Aldoiartik. Txistulariekin batera, kantuan, herriko karrikak zeharkatuko ditu kalejiran. Gozoki ugari banatuko ditu ikazkinak bidean. Pilotalekuan bukatuko da ibilbidea. Bertan gaztaina erreak eta ardo egosia banatuko dituzte olaztiar guztiendako.Ziordia19:00etara espero dute ikazkin tripa-handia Ziordian. Altzania menditik jaitsi berri dela harrera eginen diote ziordiarrek Olentzerori. Musika lagun dutela haur eta helduak herrian barnako ibilbidea eginen dute. Gaztetxean Olentzerorekin egoteko parada izanen dute ziordiarrek, txikienek batez ere. Ikazkinak berak, ziordiarren modura, salda beroa eta gaztainak dastatzeko aukera izanen du, joan eta gero. Ziordia Bizirik plataformak antolatu du ikazkinaren harrera. Olentzero etorri aurretik, goizean, herriko txiki eta gazteak etxez etxe kantuan ariko dira.


2015eko gertakari nabarmenenak Ainhoa Vitoriaren eskutik

Aurten Gazteak 30 urte bete ditu. Hori dela eta, Ainhoa Vitoriak, egunero, urtez urteko errepasoa egingo du.

Gaur, 2015eko errepasoa!

Gaur, 2015. urtearen txanda da, Gaztearen 30. urteurrena ospatzeko egunero egiten ari garen urtez urteko tartean.

Adelen Hello abestia, Mediterranoan errefuxiatuen krisia, Loreak filmaren estreinua... Gehiago jakin nahi?

Entzun!


Antzezten ikasi dute Doke taldearekin

Nola jokatuko zenuke haizea edo sua izango bazina? Eta beruna, esnea edo altzairua izanez gero? Ez dira egunerokoan entzuten diren galderak; bai ordea asteburu honetan, Aramaion egin duten antzerki tailerrean entzundakoak.

Doke antzerki taldeak antolatuta egin dute tailerra atzo eta gaur. "Orain arte gure inguruan eta Erdi Aroan kokatutako antzezlanak eroan ditugu agertokietara, baina beste era bateko lanak ere jorratu gura ditugu, eta horretarako egokia iruditu zitzaigun ikastaro bat egitea" azaldu digu Dokeko kide Mariasun Pagoagak.

Ana Perez irakasle

Ikastaroa emateko ez dute edonolako irakaslea aurkitu. Ana Perez izan da berau: antzerki munduan profesional moduan aritutakoa, Europan zehar ere ibili izan da lanean.

Hamalau pertsonak hartu dute parte ikastaroan: gehienak Dokekoak bertakoak izan dira, baina egon da kanpotik etorri denik ere. Tailerrak iraun duen egun eta erdian, era guztietako ariketak egin dituzte, baita era guztietako testuak landu ere. Besteak beste, Xalbadorren heriotzean kantua erabili dute material moduan, baina baita Shakespeareren Lear Erregea antzezlana edo Machadoren testuak ere.

Garrantzia, testuetako hitzei beharrean, hitzok esateko moduari eman gura izan die Ana Perezek, eta horixe da landu dutena. "Sentsazioak, emozioak lantzea izan da egin duguna, baita hutsuneak isiltasunarekin eta gorputzarekin nola bete ere" azaldu digu Pagoagak.

Testuak irakurtzeko orduan, jarrera izan da landu dutena testu bera era inuzentean, Hitlerrena eginaz edo mozkortuta errezitatuz. Tailerreko ardatzetako bat gorputza eta bere mugimenduak izanik, egindako ariketak nahiko fisikoak izan dira. Nekea ekarri du horrek, baina etorkizunerako baliagarriak izan daitezkeen bideak ere zabaldu dizkie tailerrean parte hartu dutenei. "Asko ikasi dugu asteburuan, orain baina, ikasitako horiek barneratzen joan behar gara, guk geuk geure aldetik landuz" diosku Mariasun Pagoagak.

Proiektu berria eskuartean

Seguru ikastaro honetan ikasitakoak baliagarriak izango zaizkiela Dokekoei euren hurrengo proiektua aurrera eramateko. Gaia zein den esan gabe, aurreratu dute komedia bat izango dela, Jose Mari Velez de Mendizabalek idatzitakoa. Apur bat itxaron beharko dugu baina agertoki gainean ikusteko, asmoa da eta datorren urtean estreinatzea.


4.500 piratek Donostia abordatu dute

Aurten, 450 baltsa baino gehiago iritsi dira portutik Kontxako hondartzara, Aste Nagusiko egun berezi honetan. Fermin Muguruzak kontzertu bat eman du uretatik.

Donostiako Aste Nagusiko hirugarren festa egunean piratak izan dira protagonista. Piraten egun seinalatua da Abordatzea. Urtetik urtera parte hartzaile kopurua haziz joan da eta aurten 450 baltsek eman dute izena; 4.500 pirata baino gehiagok abordatu dute Donostia.

Baltsen muntaketa 08:00etan hasi da, eta, goiz osoan zehar, milaka lagun lan eta lan aritu dira 17:00etan abordatu eta portutik Kontxako hondartzara iristeko asmoz.

X. urteurrena dela eta, piratek kontzertu bereziaz gozatzeko aukera izan dute, izan ere, Fermin Muguruzak kontzertua eskaini du uretatik.

Baina abordatzeaz gain, Donostiako Aste Nagusiko hirugarren festa egunak baditu ekintza gehiago. Zurriola pasealekuan egin duten merenge gerra da nabarmenetako bat.

Gauean, su artifizialak Granadako Esteban Martin pirotekniak (1985ean sortu zen) botako ditu eta Saguesen La Fugak eskainiko du ondoren kontzertua.


Datorren denboraldiko taldea osatzen ari da Oiartzun Kirol Elkartea

Esti Bajo aurrelaria izango da taldea utziko duenetako bat. Azaleko argazkian, Ainara Manterola [Argazkia: realsociedad.com].Uda da. Futbolean, fitxaketak egiteko unea. Datorren urteko taldea osatzen ari da Oiartzun, Jon Alkorta kirol zuzendari moduan eta Gari Argote entrenatzailearen eskutik. Orain arte, bost baja eduki dituzte eta lau fitxaketa egin dituzte utzitako tokiak betetzeko. Talde “indartsu eta lehiakorra” osatu nahi du Oiartzun Kirol Elkarteak. Honakoak dira orain arteko alta eta bajak:

Altak: Ane Otxoa atezaina (Oviedo Moderno); Ainara Manterola atzelaria (Reala); eta Nekane Quiñones eta Sara Olaizola erdilariak (biak Mariñotik).

Bajak: Esti Aizpurua eta Esti Bajo (Athletic); Erika Garcia; Ainitze Rodriguez eta Araitz Etxabe.

Horrez gain, fisioterapeuta aldaketa egingo du taldeak. Maitane Toledoren ordez Gaizka Olaetxea ariko da zaintze lanetan.


Monastegi nafarretako dokumentu faltsuak, gure historiaren sehaska

Hernaniko jatorria duela mila urteko dokumentu faltsuen bidez ezagutu daiteke. Leire eta Donemiliagako monastegietako monjeek beren probetxurako faltsutu zituzten dokumentu horiek, Hernani inguruko lurrak azpijokoz bereganatzeko.

Urko Apaolaza

ERDI AROKO lehenengo mende ilunetan barrena galtzen dira euskaldunen inguruko berriak. Pixkanaka ari zaio argi ematen gure historiaren pasarte horri, baina oraindik basamortu kronologiko bat dirudi garai horrek, batez ere dokumentu idatziei dagokienez. K.o milagarren urtea pasatakoan, ordea, idatziak eta testuak ugaritzen dira, eta Behe Erdi Aroko loraldiaren atarian jakin dezakegu Gipuzkoa eta Hernani, nondik eta nola sortu ziren. Esaterako: 1025 urtean azaltzen da lehen aldiz Ipuscua hitza, San Joan de la Peña monastegiari (Huesca) egindako donazio batetan. XIgarren mendean hasi ziren ezpatak mairuen lepo gainean dantzan. Errege eta jauntxo borrokalarien mendea zen hura, Antso Nagusiarena. Erreinu kristauak egituratzen ari ziren garai haietan eta odola, ohorea eta erlijioa ziren garrantzitsuena. Nafarroako erreinuan zenbait monastegiren boterea sekulakoa zen ordurako: San Joan de la Peña, Iratxe, Leire, Donemiliaga... Horma erromaniko eder haien barruan ez zen soilik fedeaz hitz egin; bertan banatu ziren lurrak eta hamarrenak, eta saldu zituzten errege haundientzako aholkuak. Gainera, antzinako monastegi beneditar horiek idatzizko kulturaren babesleku ziren, eta hain zuzen, bertako liburutegietako fraileek idatzi zuten, tinta beltzez bustirik, gure herriaren izena lehen aldiz.

´In finibus Ernani ad litus maris...`

Hernaniri buruzko lehen berria Donemiliga monastegitik datorkigu. Donemilagako monastegia (Errioxa) nafar erreinuaren gune espiritual garrantzitsuenetako bat izan zen urte luzez eta bertako fraileek dokumentu eta kodize garrantzitsuak idatzi zituzten (horien artean erromantzeko eta euskarazko esaldiak aurkitzen dira). 938 urtean dataturiko testu batean esaten da Fernan Gonzalez Gaztelako konde odoltsuak Hernani inguruko lurren gaineko eskubideak ematen dizkiola Donemiliagako monastegiari. Baina arazo bat dago, adituen ustez testu ´apokrifo` hori (itxura zahartua) Fernandus izeneko fraile eta dokumentu faltsutzaile ezagun baten obra da eta XIIgarren mende inguruan idatzi zen. Dokumentu hori faltsua dela ikusita, Leireko San Salvador monastegian idatzitako beste dokumentu batengana jo behar dugu, nahitaez, ´Ernani` hitzaren jatorria bilatzeko. 1014 urtean Antso Nagusiak sinaturiko testua da, eta horren bidez ´Hernaniko mugaldean eta itsasoaren artean` dagoen San Sebastian izeneko monastegi txikia Leirekoaren esku uzten du errege nafarrak. Monastegi hori gaur egungo Antigua auzoan zegoen, baina ez da haren arrastorik geratzen. Dena den, iruzur baten aurrean aurkituko dugu gure burua berriz ere, dokumentua faltsua baita. Antza, testuan azaltzen diren deskribapenak ez dute bat egiten XIgarren mende hasierako datuekin, eta paleografoen iritziz 1197 urtean idatzia izan zen, ia berrehun urte geroago. Faltsuak dira, baita ere, 1027an Antso Nagusiak Iruñeako gotzaindegiaren mesedetan Hernaniri buruz idatzitako beste testu bat, edo Baionako Arsio izeneko gotzaiak Xgarren mendean idatzitakoa (terra quae dicitur Ernanoeia, et Sant Sebastianum de Pusico). Denak faltsuak. Baina zergatik egin zituzten fraile eskribauek gezurrezko dokumentu horiek? Ze interes ezkutatzen zen iruzurraren atzean?

Botere monastikoaren trikimailuak

Idazten jakitea pribilegio bat zen garaian, testu idatziak harri-bitxiak ziren, dokumentu garrantzitsu eta fidagarriak. Monastegi ugari horretaz baliatu ziren boterea haunditzeko eta horietako asko manipulatu edo desitxuratu egin zituzten beren probetxurako. Hain zuzen, horixe pasatu zen Hernani aipatzen duten idatziekin. Donemiliagako testu faltsuak, adibidez, Gaztelako erreinuak baliatu nahi izan zituen, euskal lurraldeen konkistarako. Leireko monastegiaren kasua ezberdina da ordea. Monastegi horrek indar ikaragarria zuen beneditarrak bertan ezarri zirenetik. Iruñeako gotzaia eta Leireko abadea pertsona bera ziren, baina XIIgarren mendean kargu hori banandu egin zen eta monastegi zaharraren gainbehera hasi zen orduan. Bertako fraileek azkar ikasi zituzten idazkera faltsuaren azpijokoak eta amarruari ekin zioten geratzen zitzaizkien zergak eta hamarrenak ez galtzeko, horien artean Sanct Sebastian Dernani monastegiarenak. Hala ere, fartsa hura ez zitzaien ondo atera eta lur preziatu hauek Urgul mendiaren magalean Iparraldeko gaskoiek sortutako hiri txiki baten esku geratu ziren: Donostia.

Hernani versus Donostia. Zein zeinen jabe?

Hernaniri buruzko dokumentuak faltsuak diren arren, Erdi Aroko gure herriaren berri jakiteko zenbait pista ematen dizkigute. Horien bidez badakigu garai haietan Hernani izen geografiko bat zela, Urumea bailara eta inguruko lurrei deitzeko modu bat. Hernaniko eremuaren barruan sartzen zen San Sebastian monastegia. Baina 1181ean errege nafarrak Donostia fundatu zuenean Hernaniko admnistrazioa hiribildu honen esku geratu zen, harik eta Hernanik bere pribilegioak berreskuratu zituen arte, XIIIgarren mendean. Dena den, bi herrien arteko hasierako harremana zein izan zen ez dago batere garbi eta historialarien artean eztabaida piztu izan da gai horren inguruan. Batzuen ustez Hernanik, Donostia fundatu baino lehen, honen gaineko eskumena zuen eta Urumea bailarako hiriburu naturala zen. Beste batzuek ez dute horrelakorik ikusten. Ez gara gu horrelako eztabaidetan sartuko, baina afalosteko tertulietarako utziko ditugu honako galdera hauek: Izan al ziren noizbait donostiarrak hernaniar? Eta hala balitz, geratzen al da hasierako harreman berezi horren arrastorik gure artean?

Zer pasatu zen Hernaniko fundazio gutunarekin?

FUNDazio gutuna da herri batek izan dezakeen dokumenturik preziatuena. Gutun edo carta puebla horren bidez, Erdi Aroko herriek hainbat eskubide jaso zituzten garaian garaiko erregeen eskutik. Lurralde bat politikoki egituratu eta merkataritza suspertzeko helburuarekin egin ziren fundazioak; Gipuzkoan, adibidez, Donostiari 1180ean eman zioten Lizarrako forua, eta horren ondoren etorri ziren kostaldeko beste zenbait herri. 1256an Segura, Ordizia eta Tolosa fundatu zituzten (Tolosako 750garren urteurrena aurten ari dira ospatzen ekitaldi ugarirekin).

Eta Hernani? Noiz fundatu zen Hernani? Zoritxarrez ez dago jakiterik noiz izendatu zuten hiribildu, fundazio gutuna 1332an erre baizen, ganboatar leinuko kide batzuek herri guztiari su eman ziotenean.

750garren urteurrena gurea ere?

Hernani hiribildu independiente bezala azaltzen den lehenengo dokumentua 1379koa da, horregatik uste izan da gure herriaren fundazioa urte horretakoa dela. Baina aspaldi honetan beste data bat ibili da ahotik ahora: adituen ustez 1256 urtean fundatu zuten Hernaniko hiribildua, Segura, Ordizia eta Tolosarekin batera. Antza, Alfontso X Gaztelako erregeak zenbait hiribildu sortu zituen San Adriandik zetorren errege-bidea babesteko eta horien artean legoke Hernani. Beraz, teoria hori egia balitz, aurten 750 urte bete dira foru pribilegiatua eman zigutenetik.

Urteak gorabehera, jakina da Gipuzkoako herri zaharrenetako bat dela gurea. Hiribildu klasikoen egitura edo krokisa ikusi daiteke oraindik Hernaniko Kaxkoan: kale eta etxe estuak, arkuak eta Erdi Arora garamatzaten harrizko dorreak. San Joan eliza gaur egungo San Agustin komentuan zegoen orduan (XVIgarren mendean aldatu zuten lekuz) eta komentuko elizaren atari erromaniko-gotiko paregabeak, duela 750 urte nor izan ginen islatzen du oraindik. yy


Unai Agirre eta Agin Laburu, Leitzan gaur

Gaur hasiko dute bidea, Euskal Herriko Bertsolari Txapelketa Nagusian barrena, Unai Agirre hernaniarrak eta Agin Laburu astigarragarrak. Biek, Gipuzkoako txapelketan lortu zuten Euskal Herrikoan parte hartzeko txartela.

Leitzan kantatuko dute gaur arratsaldeko 17:00etan, Iñaki Apalategi, Julio Soto, Oihana Bartra eta Oihana Iguaranekin.

Iraulio Panttalone bertso eskolako Laburu eta Agirre bertsolariek, hasierako fasea gainditzea dute lehen helburu. Ez da, baina, erronka erraza. Izan ere, final laurdenetan parte hartuko duten 36 bertsolarietatik erdiak, hau da, 18, kanpoan geldituko dira. Urriaren 14ra bitartean jokatuko diren 6 laguneko 6 final laurdenetako irabazleak pasako dira finalaurrekoetara zuzenean, eta puntu gehien pilatzen dituzten beste 12ak; guztira, 18 bertsolari.

Gainera, lehenengo postua garesti dago finalaurreko honetan, Txapelketa Nagusiko finalista berrien kiniela gehienetan ageri diren bertsolarietako batzuek kantatzen dutelako, gaurko kanporaketa honetan.

Horrenbestez, saioak ikus-mina sortu du, bai Asti-garragan eta bai Hernanin. Esan bezala, hitzordua gaur arratsaldeko 17:00etan Leitzan izango da, eta Udal kiroldegiko atea 16:00etan irekiko dute.


"Joko zikin bat dago ezbeharra aprobetxatu nahi izan duena bere joko politikorako"

Bozeramaileak dio Eusko Jaurlaritza "une oro" izan dela Zaldibarko luiziari oso adi, eta Verter Recycling enpresaren jarrera gaitzetsi du: "Ez du laguntzarik eman".

Josu Erkoreka Eusko Jaurlaritzako bozeramaileak adierazi du "Zaldibarko ezbeharragatik" Jaurlaritzaren aurka egitea "joko zikina" egitea dela. Asteazken honetan Radio Euskadiko 'Boulevard Informativo' saioan egin dioten elkarrizketa batean, Erkorekak esan du Jaurlaritza "une oro" izan dela gai horri oso adi, eta Verter Recycling enpresaren jarrera gaitzetsi du. "Ez du laguntzarik eman", salatu du.

"Lehendakaria lehen egunetik izan da gaiari adi", nabarmendu du Erkorekak, "bai eta erakundeetako gainerako karguek ere". Bozeramaileak kontrakoa diotenei erantzun die, "Twitterren bidez" ari direnei tartean. Batzuen iritziz, luizia gertatu den inguruan "desinformazioa" da nagusi, baina Jaurlaritzako bozeramaileak azpimarratu du "ia-ia lehen egunetik" hitz egin dutela senideekin: "Egoera zein den jakinarazi zaie, hasieratik". Hori bai, onartu egin du "hobeto" egin zitekeela, "seguru".

"Airearen eta uraren kalitatea ona da. Zabortegiko goialdea egonkortzea da premiazkoena, itzaltze-zerbitzuek sua itzali ahal izan dezaten". Su hori, Erkorekaren esanetan, "ura erabiliz itzaltzen ez diren gaiak erretzen ari da, ura behar duten gaiak, alegia".

Ura erabiltzeak arriskuak ekar litzakeela onartu du Erkorekak, zaborretan izan lezakeen eraginagatik. Luizia gertatu den inguruko etxeetan ezin dute txorrotako urik edan, baina, esan duenez, hori "neurri prebentiboa da". Eibarko, Zaldibarko eta Ermuko uraren kalitatea ona dela berretsi du, informazio hori "lehen unetik" ez zutela zabaldu onartu arren.

Enpresaren jarrera gaitzetsi du

Horrez gain, Verter Recycling enpresa gaitzetsi du; izan ere, "ez die laguntzarik eman lan- eta ingurumen-ikuskatzaileei", horren esanetan. Jaurlaritzaren ustez, enpresarekin izandako harremana "oso eskasa" izan da: "Ostegun arratsaldean ere ez genuen topatzen beharrezko informaziorik zuen baliozko solaskiderik". Une honetan, harremana dute enpresarekin, esate baterako aurretik izandako luizien gaineko informazioa trukatzeko. Ingurumen Sailak bazekien irregulartasunak zeudela, baina ez zuen mendi-magaleko balizko ezegonkortasunaren gaineko daturik; amiantoak "baimena" zuen, baina beste gai "arriskutsu" batzuk, aldiz, baimenik gabe utzi izan dituzte zabortegian.

Jaurlaritzako bozeramaileak gogora ekarri du egoera konpontzeko eskatu diotela enpresari: "Dena den, baliteke guk neurriak hartu behar izatea. Ez gara geldirik geratuko".

Bestalde, lehendakariak apirilaren 5eko hauteskundeak deitu berritan, Jaurlaritzak Espainiako Gobernuari eskatutako transferentzien inguruko datarik ez du eman Erkorekak.


Ikertzen ari dira sanferminetako bortxaketagatik akusatuetako bat beste eraso batean nahastuta dagoen

Sevillan (Espainia) izan zen erasoa. Emakume batek salatu du, gizonezko batzuekin egon ondoren, "ezer gogoratu ezinik, bere ondasunik gabe eta buruko eta hanketako minez" esnatu zela.

Dos Hermanaseko (Espainia) Instrkuzio Auzitegiak abiatu du ikerketa, eta auzia haren esku uztea erabaki du Iruñeko 4. Instrukzio Auzitegiak. Iruñeko Udaltzaingoak atestatua zabaldu du, eta barnean hartu Dos Hermanasko erasoko biktimaren abokatuaren komunikazio bat. Hark salatu zuen emakumea, gizon batzuekin festan izan ondoren, "ezer gogoratu ezinik, bere ondasunik gabe eta buruko eta hanketako minez" esnatu zela.

Dos Hermanasko base militarretik gertu egin zioten eraso, eta emakumearen abokatuak base horrekin lotzen du sanferminetako bortxaketagatik atxilotuta daudenetako bat.

Iruñeko sanferminetako lehen egunean atxilotu zituzten bost gizonezko, emakume bat bortxatzea egotzita. Auzia ikertzen ari zirela, akusatuetako lauri beste eraso bat egotzi zieten.


Astigarragako 7 sagardo lehian, Euskal Herrian

Gipuzkoako Sagardogileen Elkarteak berreskuratu egin nahi izan ditu 1967tik aurrera egiten hasi ziren sagardo txapelketa herrikoiak.

Horrela, irailaren 26an Euskal Herriko aurreneko Sagardo Txapelketa Herrikoia egingo da Azpeitian, eta bertan hartuko dute parte Astigarragako 7 sagardok. Datorren urtetik aurrera, txapelketa herrikoiak herriz herri egitea da asmoa.

Afari txartelak salgai

Sagardo Txapelketa Herrikoieko epaileak, noski, herritarrak izango dira. Horretarako, afari bat antolatu da irailaren 26rako, eta sarrerak salgai daude 30 eurotan Azpeitiako Pastorkua jatetxean eta Iraurgi saskibaloi taldeko tabernan, eta Gipuzkoako Sagardogileen Elkartean, Astigarragan (943 33 68 11 telefonoan).

Afariko jakiak sagardoarekin jateko egokiak direnak izango dira, Eusko Label eta bertako produktuetan oinarritutakoak.

Zortzi sagardo, finalera

Afaltzen hasi orduko izango da aukera sagardoak dastatzeko. Jendea lau multzo haunditan banatuko da eta zozketa bidez egokitutako sagardoak probatuko ditu. Puntuazio haundiena lortzen duten 8 sagardoek egingo dute aurrera, eta horiek, bertaratutako guztiek dastatuko dituzte.

Astigarragako sagardo partehartzailea izango dira: Astarbe, Bereziartua, Irigoien-Herrero, Larrarte, Lizeaga, Petritegi eta Rezola.


III. Pintxo Astea antolatu dute Aste Santurako Sunbillan

Pintxorik onena bozkatzen dutenen artean urdaiazpikoa eta bi botil ardo zozketatuko dituzte Bazko Astelehenean

Aste Santuan Pintxo Astea eginen dute hirugarrenez herriko ostatuek apirilaren 2tik 5era. Fonda, Itturburu, Bustitz eta Ariztigainen eskainiko dituzte pintxoak. Pintxoa dastatu eta gustukoena bozkatzeko aukera izanen da.

Aste Santuan Pintxo Astea eginen dute hirugarrenez herriko ostatuek apirilaren 2tik 5era. Fonda, Itturburu, Bustitz eta Ariztigainen eskainiko dituzte pintxoak. Pintxoa dastatu eta gustukoena bozkatzeko aukera izanen da.

Bozketan parte hartzen duten guztien artean urdaiazpiko bat eta bi botil ardo zozketatuko dituzte apirilaren 6an, astelehen eguerdian Fondan.

Lehenbiziko bi urteetan izugarrizko arrakasta izan du ekimen honek eta aurten ere parte hartzeko gonbidapena luzatu dute.

Mariatxiak eta haur jokoak kanpinean

Giro onarekin segitzeko, apirilaren 2an, Ariztigain kanpinean Txamukos mariatxiak ariko dira. Ortzegun Santu egunean, 19:30etik aitzinera hasiko du emanaldia gehienbat Lesaka eta Arantzako musikariez osatutako taldeak eta afal ondoren, 22:30etik aitzinera ere ariko dira.

Apirilaren 5ean, berriz, urtero bezala, haurrendako jokoak eginen dituzte kanpinean. Egitarauaren barrenean, ginkana, globoflexia, antzerkitxoa eta txokolatada izanen dituzte, bertzeak bertze.


Gipuzkoako Eskolarteko Txapelketak, Azpeitian


Franco Erorien Haranetik ateratzeko lanak, zuzenean

* Goizeko 10:50ean hasi dira lanak, eta bi ordutan amaitu dituzte. 12:55ean atera dute handik. Jatorrizko hilkutxan eraman dute, Francoren dukerriaren harmarria zeraman oihal batek estalia.

* Mingorrubioko hilerra eraman dituzte, eta meza bat egin dute haren alde, 22 senideren aurrean. Dozenaka frankista bildu dira Mingorrubioko hilerriaren inguruan, diktadorea goratzera.

* BERRIAk zuzenean eman ditu irudiak, 'Mintzak ahoz goran' Oroiteria webgune berezirako egindako bildumako kantekin lagundua. BERRIA dendan eskuratu daiteke bilduma doan.


Euriborra %1,044an dago gaur, inoizko gutxieneko markan


Urmendi Eguna ospatuko dute datorren igandean

Musika ez da faltako goiza alaitzeko orduan.

Urmendi Haur Eskolak bere eguna ospatuko du datorren igandean, hilak 27. Beren egoitzan goiza pasatzeko hainbat ekitaldi antolatu dituzte irakasle eta gurasoek.

10:30ean hasiko dira ekitaldiak, irakasle eta gurasoek antolatutako antzerki emanaldiarekin. Horrez gain, hainbat txoko prestatuko dituzte: talogileena, gozodenda, photocall-a, aurpegi pintaketa, fruta eta edari txokoa, artelanak…

Gainera, musika instrumentuak jotzen dituzten gurasoek giroa alaituko dute, eta denentzako hamaiketakoa prestatuko dute.


B2 mailako azterketa gainditzen duten euskara ikasleei dirua itzuliko diete

A1, A2 eta B1 mailetan nahikoa izango da euskaltegien bidez maila egiaztatzea. %75eko asistentzia bermatu beharko dute maila guztietan

Arabako, Bizkaiko eta Gipuzkoako HABEko euskaltegietan, B2 mailara arte euskara ikasten ari diren ikasleek ikastaroa doan egin ahal izango dute Eusko Jaurlaritzak, hiru foru aldundiek eta Eudel Euskal Udalen Elkarteak lortutako akordioaren ondorioz. Diru laguntzak eskuratu ahal izateko, B2-ko ikasleek maila horretako azterketa gainditu beharko dute. A1, A2 eta B1 mailetako ikasleen kasuan, azterketa bat gainditu beharrean, nahikoa izango da euskaltegiek berek egiaztatzea maila gainditzeko moduan daudela. Maila guztietakoek %75eko asistentzia bermatu beharko dute. Aurtengo irailetik aurrera, ordea, B2 mailako ikasleentzat ere nahikoa izango da euskaltegiek berek egiaztatzea haien gaitasuna.

Aurtengo urtarriletik irailera arte A1, A2, B1 edo B2 maila gainditzen dutenek abenduan jasoko dute diru laguntza. Ia lau milioi euroko aurrekontua adostu dute instituzioek egitasmorako. Jaurlaritzak hiru milioi euroko ekarpena egingo du —2018an baino 1,2 milioi euro gehiago, Jaurlaritzaren beraren arabera—, Arabako Diputazioak 185.000 eurokoa, Bizkaikoak 480.000 eurokoa, Gipuzkoakoak 42.000 eurokoa eta Eudelek 221.000 eurokoa.

Atzo prentsaren aurrean egindako agerraldian jakinarazi zutenez, C1 eta C2 mailako ikasleei ere diru laguntzak emango dizkiete, «baina ezingo da erabateko doakotasuna bermatu». Bingen Zupiria Eusko Jaurlaritzako Kultura eta Hizkuntz Politikako sailburuak adierazi duenez, «euskararen ezagutza sustatzen eta indartzen» jarraitu behar da. Diru laguntzen sistemari dagokionez esan du horrek «ikasleen konpromisoarekin» lotuta egon behar duela: «Euskaltegietara joatea eta ikasteko prozesuan aurrera egitea eskatuko zaie».

«Interes elektoralistak»

EH Bilduk salatu du atzo iragarritako neurriak EAJren «interes elektoralistei» soilik men egiten diela: «EAJk nahita blokeatu du euskara doan ikasteko legea eta eta orain propagandari ekin dio». Rebeka Ubera legebiltzarkideak gogoratu du 2018an euskara doan ikasteko lege proposamena egin zuela EH Bilduk, eta EAJk haren tramitazioa «nahita eta etengabe oztopatu» zuela: «EAJk ez du helburu ez euskara ez gizartea; gainetik bere interes alderdikoiak jartzen ditu beti».


Kinua Argazki Elkartea 'Pewen, cuadernos de fotografía' bildumarako argazkilariak bilatzen ari da

Pewen, cuadernos de fotografía hilero autore baten monografikoa argitaratzen duen argazki bilduma da. Begira Photo jaialdia antolatzen duen Kinua elkarteko kideen eta Hegoamerikako argazkilarien lana ezagutzera emateko sortutako Muga argitaletxearen proiektu honen 2017ko bigarren seihilekorako bildumak osatzeko argazkilariak bilatzen ari dira. Beraien obrak bidaltzeko deia egin diete argazkilariei, eta jasotakoen artean, sei autore aukeratuko dituzte.

Parte hartu nahi duten argazkilariek beraien lanak PDFan info@mugaproject.com-era bidaltzea eskatu dute. Dokumentuan, argazkilariek beraien biografia txiki bat, lanaren deskribapena eta 20-30 argazki bidali behar dituzte. Lanak bidaltzeko epea maiatzaren 31ra artekoa izango da. Aukeratzen dituzten autoreei hamar ale bidaliko dizkiete eta 44 salmentan jarriko dituzte 6 euroan.

2016an argitaratu dituzten azken aleak Ximena Almeydaren Calma, Alex Murianaren, Sed de Sombra eta David Inclanen Piel de otoño izan dira. 2017ko lehen seihilekoan Sofía Seguroren Ráices andinas, Mara Sanchez-Reneroren El cimarrón y su fandango, Marc Llach-en Happy hour, Santiago Hafforden La vaca atada, Fernando Maselliren Hierofánias eta Raúl Goycoolearen La isla argitaratuko dituzte.


Zaborraren tasa %10 igoko du udalak

Luze jo zuen zabor tasaren igoeraren gaineko eztabaidak atzoko plenoan.

Zaborraren tasa %10 igotzea eta hondakin organikoak gaika biltzen dituzten herritarrei %10era igotzea hobaria onartu zuen atzo plenoak Errenteria Irabaziz eta EH Bilduren aldeko botoekin. PSE-EEk eta EAJk proposamenaren kontra egin zuten. Sei puntu aztertu zituen plenoak ohiko saioan atzo, baina zaborren gaineko gaiaren ezatabaidak eman zuen denbora gehien. EH Bilduk eta Errenteria Irabaziz alderdiek aurretik salatu zutena mantendu zuten, EAJ eta PSE-EEk babestutako errauste plantaren proiektuak eragin duela igoera. Izan ere Gipuzkoako Hondakinen Kontsorzioaren (GHK) batzar orokorrak EAJ eta PSE-EEren gehiengoarekin errauste plantaren proiektua berriro martxan jartzeko hartutako erabakiakeragin eta ondorio zuzenak dituela udalarengan eta herritarrengan esan zuten atzo gobernu taldea (EH Bildu eta Errenteria Irabaziz) osatzen duten bi alderdiek, “mankomunitateei kobratzen dien tasa %20 igo duelako. Errefuxaren tasa %17 igo du, eta organikoarena berriz, %48”. Errenteriak, ondorioz, 183.000 euro gehiago ordaindu beharko dizkio GHKri. Udalak igoera horri aurre egitea zaila duela gaineratu du gobernu taldeak. Izan ere, gaur egun, hondakinen tasarekin zerbitzuaren kostearen %62 estaltzen da soilik. GHKren aldaketarekin, tasen bidez jasotako diruarekin zerbitzuaren %52 baino ez du estaliko udalak.

Beste aldean, EAJk eta PSE-EEk aurreko agintaldian EH Bilduk Gipuzkoako Foru Aldundian egindako “kudeaketa desegokiaren” ondorio dela igoera defendatu zuten, alderdi jeltzaleko bozeramaile Maite Peñak eta alderdi sozialistako eledun Jose Angel Rodriguezek. “Mankomunitateei GHK-k ezarri dien igoera GHKn pilatutako 30 miloi euroko defizitaren eta hondakinak beste probintzietara garraiatzeak dakarren gastuaren ondorio dira. Igoera errauste plantaren ondorio dela esatea demagogia da”, esan zuen Rodriguezek.

Jon Txasko Ogasun zinegotzia mintzatu zen EH Bilduren izenean, eta igoerak errauste plantaren proiektuarekin lotura zuzena duela esan zuen berriz ere. Errausketaren kontrako jarrera izatea Espainiako Estatuko hainbat lekutan, eta Euskal Herrian haren aldekoa izatea ulertzen zaila dela esan zion bestalde alderdi sozialistari eta jarrera horren atzean “alderdi interesak” daudela gaineratu zuen Txaskok. 1.085 miloi euro ordaindu beharko dituztela errauste plantarengatik gipuzkoarrek 2051 urtera arte salatu zuen koalizio subiranistaren ordezkariak. Europak, ekonomikoki eta ekologikoki iraunkorra izango den etorkizun baten alde egin duela ekarri zuen gogora, bestalde, “Europak errausketarik gabeko etorkizun baten alde egiten duen bitartean, hemen batzuk errusketa zerbait berri bezala saldu nahi digute. Askok oroitzen dugu oraindik batzuk esandakoa Lemoizko zentral nuklearraren gainean, etorkizunean kandelekin emango genuela argia eta azak jango genituela hura gabe”.

EH Bilduk hondakinen kudeaketarako modeloa diseinatu zuela esan zuen Txaskok, “hondakin organikoak biltzeko zazpi konpostatze planta, mankomunitateko bana, eta kudeaketa aenarobikoko planta Zubeitan; ontzi arinentzako bi tratamendu base Urnieta eta Legazpian, eta Zubietan kokatutako teknologia handiko planta; errefuxarentzako Sasieta eta Urolan tratemandu mekaniko biologikorako bi planta aurreikusten zituen besteak beste eta kostea 200 miloi eurokoa zen. Kutsakorra ez den eredua, merkeagoa, eta materialak eta energia berrerabiltzea helburu zuena”.

Errauste plantaren gaineko galdeketa eskatu du Mendozak

Julen Mendoza alkateak hartu zuen hitza ondoren. Hondakinen arazoa ez dela azken agintaldikoa, aurretik datorren kontua dela esan zuen, eta galdeketen aldeko jarrera erakutsi zuen, “bai atez atekoaren gainean eta baita erreuste plantaren gainean ere. Aztertu behar da zein baldintzetan, zer galdetzen den eta nola, baina galdeketen aldekoa naiz. Ez dudana ulertzen da zergatik ez den errauste plantaren gainean egiten”. Errauste plantaren gainean gizarte polemika handia dagoela esan zuen, bestalde, eta herritarrei hitza eman behar zaiela gaineratu zuen, “zergaitik ateaz atekoarekin kontsulta egitearen alde eta errauste plantaren gainekorik ez ?”.

Errausketa eta birziklatzea ez direla bateragarriak gaineratu zuen Mendozak, “ez dugu guk esaten Europak ere esan du. Mahai gainean dagoen eztabaida ez da errauste planta edo zabortegia, errauste planta edo birziklatzea baizik. Azken hori babesten dugu guk, birziklatzearen alde egiten dugu. EAJk eta PSE-EEk errauste plantarena hain erraza eta hain argi baduzue zergaitik ez duzue hitz egiten, zergatik ez duzue egiten galdeketa hain argi baduzue gizartearentzat hain ona dela?. Errauste plantak osasunean dituen ondorioen gaineko beldurrik ez baduzue zergatik ez duzue ikerketa batzordea zabaltzen Gipuzkoako Batzar Nagusietan? Ez dut ulertzen zergatik SER kateak errauste plantaren gainean egin zuen saioan ez zuen errauste plantaren alde hitz egingo zuen sendagilerik aurkitu”.

Errauste plantaren gainean eztabaida zabaltzeko, galdeketak egiteko, eta errausketak osasunean kalteak eragiten dituen ikertzeko prozesuak abiatzeko eskatu zuen Mendozak, “garrantzitsua da, gizarte larrialdia da Gipuzkoaren etorkizuna baldintzatuko duelako errauste plantaren proiektuak. Madrilen epaitegiak esan du osasunean kalteak eragin ditzakela errauste plantak. Hain argi baduzue ona dela, eraginik ez duela osasunean zeren beldur zarete eztabaida eta galdeketak egiteko?”.

Harrotasunaren Nazioarteko Egunaren aldeko mozioa

Harrotasunaren Nazioarteko Egunean, haren gaineko mozioa ere aztertu zuen plenoak. Azkenean aho batez onartu zuten adierazpen instituzionala aniztasun eta identitate sexualen alde. Beste mozio bat ere aztertu zuen plenoak, Errenteria Irabaziz eta EH Bilduk aurkeztutakoa ACEX Eskola Kanpoko Ekintza Osagarrien Programaren gainekoa. EAJk izan ezik, gainontzeko alderdi guztiek egin zuten mozioaren alde. Horren arabera programa ez ezabatzeko eskatu dio udalak Eusko Jaurlaritzari “murrizketa horiek sortzen dituzten azpikalteei erreparatu eta alternatibarik eskaini gabe”. Hezkuntza bere murrizketa poliketatik at uzteko ere eskatu diote Eusko Jaurlaritzari mozioaren bidez, eta halaber, hezkuntzari dagokion erabaki oro hezkuntza komunitatearekin eztabaidatu eta dostu ditzala. Azkenik babesa adierazi diete mozioaren bidez, “egoera berri honetara egokituta programa hauen biziraupena bermatu eta haurren hezte prozesua lehentasunez babestu nahian lanean ari diren hezkuntza komunitateko kide guztiei”.

LGTBI Harrotasunaren Nazioarteko Egunaren adierazpen instituzionala.


Nafarroako Gobernuak ikasleentzako "gainditu orokorra" baztertu du

Eskola-zentroek erabakiko dute zein ikaslek errepikatu beharko duten; hori bai, neurri hori "oso salbuespenezkoa" izango da, eta justifikatuta egon beharko da.

Nafarroako Gobernuak ikasleentzako "gainditu orokorra" baztertu du, eta eskola-zentroek erabakiko dute zein ikaslek errepikatu beharko duten; hori bai, neurri hori "oso salbuespenezkoa" izango da, eta justifikatuta egon beharko da, Carlos Gimeno Hezkuntza kontseilariak azaldu duenez.

Gimenok prentsaurrekoan azaldu du ikasleek, orokorrean, ikasturtea gaindituko dutela, eta 2020-2021 ikasturtean hurrengo mailan izango dira; suspenditzeko eta errepikatzeko, "justifikazioa eta frogatuta egon beharko da, egiaztatzeko hori dela aukerarik onena". Errepikapena, azaldu du, "hezkuntza-behar nabarmenagatik" adostuko da.

Ikasleen azken ebaluazioa "ez da ohi baino onberagoa izango", baizik eta "ulerberagoa eta desberdina", globalagoa, jarraituagoa eta "holistikoagoa".

7.000 ikaslek ezin izan dute onlineko hezkuntzan sartu

Kontseilariak azaldu du Nafarroan ia 7.000 ikaslek ezin izan dutela onlineko hezkuntzan sartu, eta, ondorioz, erabaki dute ebaluatuko den gaia lehen bi hiruhilekoetan aurrez aurreko hezkuntzan jasotakoa izango dela.

Hain zuzen ere, urrutiko hezkuntza baliatu ezin duten ikasle-kopurua 6.969koa da sare publikoan: 3-6 urte arteko zikloan, 1.521; Lehen Hezkuntzan, 3.750; DBHn, 1.200; Batxilergoan, 1.200; Lanbide Heziketan, 87; Lanbide Hezkuntzako Erdi Mailako Graduetan, 166; eta Lanbide Hezkuntzako Goi Mailako Graduetan, 138.

Arrakala digitala murrizteko, Departamentuak ekipo informatikoak erosten jarraitzen du. Ikasleek ondorengo asteotan izango dituzte eskuragarri ekipo horiek; hezkuntza-komunitateak, dagoeneko, 1.500 ekipo berri ditu bere esku.

Ikasleek ebaluazio-txosten bana izango dute, kontseilariaren esanetan: "Egoera honek ezin du sortu, inolaz ere ez, arazorik gehien izan dituztenak kaltetuko dituen ebaluaziorik", adierazi du, aurrez aurrekoa ez den prestakuntzan sartzeko aukerarik izan ez dutenen gainean.

Gimenok zehaztu du Espainiako Hezkuntza Ministerioaren asmoa ikasturte akademikoa "ixtea" omen dela. Hortaz, Nafarroan erabaki dute hirugarren hiruhilekoa "inaustea"; ezinbesteko gaitasunak indartzeko eta lehen bi hiruhilekoak errekuperatu eta errepasatzeko erabiliko dute.

Ikasturtea ekainaren 19an amaituko da

Egutegiko konfigurazio berrian, 2019-2020 ikasturterako aurreikusitako amaiera-datari eutsiko diote: hain zuzen ere, ekainaren 19an bukatuko da. Beraz, "Hezkuntza Departamentura atxikitako irakaslerik ez da lanean izango uztailean", ziurtatu du Gimenok.

Nolanahi ere, Nafarroaren proposamena da indarrean dagoen ikasturtea hurrengoari lotzea; hori esango dio Foru Gobernuak Hezkuntza Ministerioari, baieztatzeko neurria balekoa den.

Hurrengo ikasturteari begira, kontseilariak iragarri du bi milioi euro gehiago inbertituko dituztela pertsonalean: "Dagoeneko, prestatzen ari gara ikaslearentzako aurrez aurreko arreta", ikasketa-erritmoa ahalik eta lasterren berreskuratzea helburu.

Helburu nagusia, kontseilariak nabarmendu duenez, egon ahal izan diren desparekotasunak gainditzea da; izan ere, epe honetan "ezin izan da ezarri hezkuntza-sisteman aukeren-parekotasuna berme guztiekin".

Irakasleak, familiak eta ikasleak babestu ditu

Ikasturte akademikoa, Gimenoren esanetan, "zakarki" aldatu egin du osasun-larrialdiak; azken hori "ustekabez iritsi da, eta traumatikoa izan da". Kontseilariak irakasleak, familiak eta ikasleak babestu ditu; familiak, "erakutsi duten sendotasunagatik", eta ikasleak, "funtsean, izateko gure arrazoia baitira".

Gimenoren iritziz, "guztiz beharrezkoa da bizitzen ari garen denbora berriz aztertzea", eta ulertzea "iraileko aurreikuspenek, agian, ez dutela oraingoan balio".

Ondorioz, gehitu du, "hezkuntza-makinari kosta ahala kosta ez eustea behar dugu; lehentasuna eman behar diegu emozio-, fisika- eta hezkuntza-ongizateari", ahalik eta baldintza onenetan.

Kontseilariak zehaztu du Nafarroako Gobernuak "erabateko segurtasun juridikoaz" nahi duela hartu hezkuntza-arloko erabakiak; hortaz, "Ministerioaren agindua guztiz ezagutu behar dugu", baina oraindik ez dute argitaratu.


"Internazionalismoa ez da delitua!" kanpaina

"Internazionalismoa ez da delitua!" atxikimendu kanpaina abiatu zuen Askapenak aurreko asteazkenean. Izan ere irailaren 28an urte bat egin zuen Askapenako zenbait kide atxilotu zutenetik, tartean Arruazuko Aritz Ganboa. Horrez gain, Askapenak bat egin du Eleak mugimenduak urriaren 1ean Iruñean antolatu duen manifestazioarekin.Esan bezala, urte bete pasa da Askapenako 7 kide atxilotu zituztenetik. Beste lagun bat atxilotu zuten geroago eta beste 4 komisaldegira aitortzera deituak izan ziren hurrengo egunetan. Irailaren hasieran, Pablo Ruzek, Auzitegi Nazionaleko epaileak, 5 lagunen auzipetzea erabaki du, tartean Aritz Ganboa sakandarrarena ere bai; eta AVT eta Diginidad y Justicia elkarteek epai horren kontrako helegitea jarri beste bi kideren auzipetzea eskatuz.Auzi horren kontra kanpaina bat abiarazi du Askapenak espaniar estatuaren izaera ez demokratikoa salatzeko: "etxean eta nazioartean ahalik eta babes gehien lortzen saiatuko gara, elkartasun internazionalistari eginiko eraso honen nondik-norakoak azalduz".Askapenarendako epai onargarri bakarra da: "gu guztion errugabetzea eta gure izenak eta jarduera garbitzea, internazionalismoa eta elkartasuna ez baitira delitu. Harro gaude elkartasun internazionalistaz, mundu duinago eta bideragarriago bat lortzeko ezinbesteko tresna baita".Atxikimendua Elkartasun internazionalista ez kriminalizatzea eta Euskal Herriko eskubide zibil eta politiko guztien onarpena eskatzen da atxikimendu horren bitartez. Atxikimendua sinatu nahi duenak: elkartasunaurrera@hotmail.com helbidean egin dezake.


Udalak bat egin du Autismoaren Nazioarteko Egunarekin

Irungo Udalak bat egin berri du datorren ostiralerako (apirilak 2) Autismoaren Nazioarteko Egunarekin. Hori dela eta, udaletxeko fatxada kolore urdinez argiztatuko dute, «autismoa duten pertsonei eta horien familiei elkartasuna eta babesa adierazteko». Egun osoz argiztatuko dute.

Erabakia Jose Antonio Santano alkateari zuzendutako eskaera batetik datorrela azaldu du udalak.


Arrasatek hartuko du zapatuan bailarako Dantzari Eguna

Arrasateko, Oñatiko eta Antzuolako dantzariek hartuko dute parte bertan.

Urtero herri ezberdin baten antolatzeko ohiturarekin jarraituz, Arrasatek hartu dio Oñatiri lekukoa eta bertan egingo dute bailarako Dantzari Eguna. Bihar izango da egun handia, eta hiru herritako lau dantza taldek hartuko dute parte, guztira: Oñatiko Oñatzek; Antzuolako Oinarinek; eta Arrasateko Lore Gazteak eta Arrostaitz taldeek, hain zuzen ere. Azken biak dabiltza biharkoa antolatzen.

"Egun polita da. Talde desberdinak elkartzeko, dantza egiteko eta, horrenbeste entseguren ondoren, jendeari dantza desberdinak erakusteko eguna", dio Lore Gazteak taldeko Itziar Ruiz de Azuak bailarako Dantzari Egunaren inguruan galdetuta.

Azken urteetan jaitsi egin da parte hartzen duten dantza taldeen kopurua; izan ere, garai baten, Soraluzeko, Aretxabaletako, Eskoriatzako eta Bergarako dantza taldeek ere hartzen zuten parte bertan. Dena den, Ruiz de Azuak gaineratzen du Dantzari Egunak dauden dantza taldeen arteko harremanak sendotzeko balio duela: "Urte osoko lan bat da. Urte osoan zehar izaten ditugu bailara mailan bilerak, eta biharko eguna da horren emaitza".

Askotariko dantzak

11:45ean emango diote hasiera egunari, dantza talde guztiek Arrasaten zehar egingo duten kalejirarekin. Zaldibartik irtengo da, eta Herriko Plazan amaituko da. Ikusteko polita izango da, gainera, kalejira, talde bakoitzak jantzi ezberdinak eroango ditu-eta.

Herriko Plazan 12:15ean hasita egingo duten alardeari esker, ikusleek askotariko dantzez gozatzeko aukera izango dute. Agurrarekin hasiko dira, eta ondoren, bai taldeka eta baita denak batera ere, dantza erakustaldi zabala egingo dute. Hala, eguneko lehen alarde horretan, Oñatzekoek balkarlos dantzatuko dute; Lore Gazteak taldekoek, montajea; Oinarinekoek, soka-dantza; eta Arrostaitzekoek, calles.

Talde guztiak batera ere ibiliko dira: mutilek Bizkaiko dantzak egingo dituzte (ikurrin-dantza, binakoa, makil-dantza eta txankarranko); eta neskek, Zuberoako makil-dantza. Eta dantza mistoak ere egingo dituzte talde guztiek batera: jauziak, domingillo eta gorulari.

Arratsaldean, gehiago

Kataide jatetxean talde guztietako kideek bazkaltzeko etena egin ostean, dantzek protagonista izaten jarraituko dute arratsaldean ere, 18:00etan bigarren alardea egingo dute-eta. Kasu horretan, Oñatzekoek iribas egingo dute dantza; Arrostaitzekoek, kortes; Oinarinekoek, trokeo-dantza; eta Lore Gazteak taldekoek, La balsa izenekoa.

Arratsaldeko saioan Gipuzkoako dantzak izango dira mutilek egingo dituztenak (ezpata-dantza, zortzikoa, brokel eta makil-dantzak eta uztai-dantza), baita kateak ere. Neskek, berriz, zinta-dantza eta itai-dantza egingo dute, eta larrain-dantza ere egingo dute talde guztietako neskek eta mutilek batera.


Espainiako Poliziak hiru lagun atxilotu ditu Usurbilen eta Astigarragan, ETArekin lotuta

Gaur goizean egin du operazioa, Garzonek zuzenduta. Usurbilgo Ualdea pabilioiko etxebizitza batean Patxi Uranga eta Olatz Lasagabaster atzeman dituzte, Astigarragan Ainara Vazquez. Poliziak dio 75 kilo lehergai aurkitu dituela, eta oraindik ez zutela atentaturik egin.

Espainiako Poliziak hiru lagun atxilotu ditu gaur goizean Gipuzkoan, ETArekin zerikusia dutelakoan. Haietako bi Usurbilen atzeman ditu, Ualdea pabilioiko etxebizitza batean: Patxi Uranga oriotarra eta Olatz Lasagabaster usurbildarra -bikote dira-. Bestea, Astigarragan: Ainara Vazquez donostiarra. Ikerketako iturriek diote ETAren komando bat osatzen zutela, Poliziak fitxatu gabeko kideak zirela eta oraindik ez zutela atentaturik egin.

Berri agentzia batzuen arabera, 75 kilo lehergai atzeman ditu Poliziak. Honen arabera, Usurbilgo etxean aurkitu dituzte lehergaiak. Vazquezen etxea ere miatu dute, eta hiruren lantokietan ere izan dira.

Uranga Gaztezulo aldizkariko kazetaria da eta Vazquez Bagera Donostiako Euskara Elkarteko administraria. Gaztezulo eta Bageraren egoitzak lokal berean daude, Donostian, Polizia han sartu da 8:30ak aldera, eta Urangaren eta Vazquezen ordenadorak eraman ditu. Lasagabaster Hik Hasi euskal hezkuntzako egitasmoko langilea da, eta Donostian du lantokia.

Baltasar Garzon Espainiako Auzitegi Nazionaleko epaileak zuzendu du operazioa -2:15an hasi dira-, eta Garzon bera atxiloketen tokietan izan da.


“Iruña-Veleia: mundua aldrebes”, Jose Luis Erdozia Mauleon Berrian

Larunbateko Berrian artikulu hau agertu zen. Jose Luis Erdozia Mauleon etxarriarra Euskal Filologian doktorea da eta euskaltzain urgazlea.

Iruña-Veleia: mundua aldrebes

2018ko maiatzak 12

Nolako poza euskaldunok hartu genuena halako aurkikuntza «zazpigarren alabarenean» gertatu zela jakindakoan! Zakurraren ipurdira «euskalduntze berantiarra» eta euskarari buruzko beste zenbait sasiteoria. Sasiteoriko hauek eta guzti, hasiera batean, emozioz beterik, egia bada ere, haien teorien iraupenari erreparatuta ziurrenik, berehala ekin ziotela emozioa ukazio bihurtzeari. Nolako itxura, dena dela, azterbide zientifikoa ohitura omen duten «aditu» hauena!

Aurreko batean nioen bezala, aurkikuntzaren emozioak itsutu, lau haizeetara zabaldu, eta ondoren aurkikuntzaren subjektua aztertzeari ekin? EHUko eta Madrileko Unibertsitate Complutenseko katedradunak eta irakasleak, Arkeologia, Latin filologia, Antzinako Historia, Euskararen Historia eta Euskararen Gramatika Historikoa haien ardurapean aipatu unibertsitateetan. «Aditu» hauek hasi ziren grafitoak faltsuak zirelako arrazoiak plazaratzen. Eta horietako batzuk benetan bitxiak, edozeinek baztertzeko modukoak, Descartesena esate baterako, Niscart baita, seguru asko (inola ere ez, behintzat, Descartes), ostrakak idatzita ageri duen izena. Ostraka horietako bakarren batek «Eusko label» idatzita zuela esatea falta izan zitzaien bakarrik.

Baina, hara non, 2011n, Miguel Thomson ikerlari eta ebaluatzaile zientifiko madrildarrak, banan-banan, hankaz gora jarri zituen «aditu» horien argudioak: Nefertiti, Deidre, Secuano, Ioshe/Ieshu, Pather, Cuore, Veleia, Novva, si/no, /z/ eta /k/ hizkiak agertzearena… Hauexek omen dira, bereziki (ez ditut orain arte, nik behintzat, beste batzuk ezagutu), Iruña-Veleiako grafitoak faltsuak direla esateko arrazoiak. Hauxe, eta ez beste ezer, baldin bada ostrakak aurkitu zituzten arkeologoek iruzur egin izanaren froga, ez da zalantzarik oso aurkikuntza garrantzitsu baten aurrean gaudela eta ez soilik euskararen historiaren aldetik, historia eta kristau erlijioarenetik ere bai. Horregatik behar dugu, lehenbailehen, grafitoen afera argitu, baina horretarako arkeometria baliatu behar da ostrakak, eta hauetan dauden grafitoak ere bai, aztertu eta datatzeko, Paleolitos Aroko kobazuloetako margoekin egiten ari diren moduan. Hauxe ari dira etengabe eskatzen Sos Iruña-Veleiako kideek eta Lurmenekoek. Entzun edo irakurri diozue «aditu» horietako bakarren bati gauza bera eskatzen? Adierazgarria oso!

Penagarria bada ere, «aditu» bati atxikitzen zaion «azterbide zientifikoarekin» fidaturik antza, «froga interesatu» horiek sinisteko modukoak iruditu zaizkio jende askori, tartean hainbat euskaltzaleri ere bai, eta argudio faltsu horiek dira jende gehienen oroimenean geratu direnak. Edo okerragoa izan daitekeena, bost axola diola grafitoen afera argitzea euskalherritar askori, tartean direla, ulertezina suertatzen bazait ere, arabarrak orokorrean eta Arabako euskal elkarte gehienak ere. Froga interesatuak direla esan dut lehentxeago, eta hala berresten dut, ezen Iruña-Veleiako ostraketako grafitoak benetakoak izanez gero, non geratuko litzaieke «aditu» horietako batzuei zenbait teoria? Baina, interesak eta interesik ezak beste baterako utziko ditut.

Garbi dago, beraz, arrazoi hauek izan badira grafitoak faltsuak direla ondorioztatzeko, «aditu» horiek eman beharko dituztela azalpenak zergatik jokatu duten horrela argituz eta ez Lurmeneko arkeologoek. Grafitoak faltsuak zirela ondorioztatu nahian egin zituzten txostenak eta txosten horietan oinarriturik auzipetu dituzte Lurmeneko arkeologoak. Thomsonek, bata bestearen atzetik, erakutsi du «adituen» froga horiek ez dutela egiazkotasunik edo oinarri zientifikorik, hauek ostraken garaietarako ezinezko direla esaten dituztenak, hark baietz erakutsi baitu, badirela Iruña-Veleiako idazkunetako ezaugarriak dituztenak beste zenbait eremutan.

Lurmenekoei fiskalak kartzela eta 600 euro bakoitzeko eskatzen die, 476 ostraka «hondatzeagatik». Zer eskatu beharko litzaioke, orduan, ikusi berri ditugun «aditu»-en txosten interesatu horiei esker Iruña-Veleiako ardura lortu duen Nuñez arkeologo jaunak hondeamakina sartzeagatik indusketa eremuan? Horixe, hondeamakina sartzearena, ote da metodo egokiena indusketa arkeologikoa egiteko? Hori bai hondamendia! Izenburuan esaten dudan moduan, honek guztiak «mundua aldrebes» dirudi.


Ttarla dantza taldean apuntatu nahi dutenek aukera dute gaur eta bihar

Ttarla dantza taldeak denboraldi berria hasiko du, eta herriko gazteei dei egin die taldean apuntatzeko. Gaur eta bihar dago aukera izena emateko, Biterin, 18:00etatik 19:00etara. 4 urtetik gorako guztiak apuntatu litezke. Bestalde, taldeko kideei gogorarazi die, taldeko erropak Biterira eramateko.


Herrera: 'Ez nuen Manchester Unitedekin inolako akordiorik lortu'

Athleticeko jokalariak argi utzi du ez zuela Ingalaterrako taldearekin inolako akordiorik lortu, eta Bilbon 'oso pozik' dagoela esan du.

Ander Herrera Athleticeko jokalariak argi eta garbi utzi du ez zuela Manchester United taldearekin inolako akordiorik lortu. Erdilariak ez zuela Ingalaterrako taldearekin hitz egin, eta LFPra joan ziren gizonak ez zirela bere abokatuak ere esan du.

Bilbotarrak Athleticek oso gustura dagoela adierazi du. Gainera Herrerak argi utzi du klubari ez diola ezer eskatu. Bizkaiko taldearekin konpromiso osoa duela esan du erdilari zuri-gorriak.

Lezaman prentsaurrekoa eskaintzea erabaki du Herrerak berak, gauzak behar bezala azaltzeko. Ingalaterrako taldeak Athletici eskaintza egin zion, baina Manchester Unitedek ez zuen Herrerarekin aurretik hitz egin. Horregatik, akordioa lortu zuela "guztiz faltsua" dela azpimarratu du Ander Herrerak.

"Manchester Unitedek argi zuen nirekin hitz egiteko etete klausula ordaindu behar zuela, eta ez da gertatu", azaldu du Athleticeko erdilariak.

"Klubak ondo jokatu dudala baiezta dezake. Athletici ez diot ezer eskatu, eta nire jokabidearekin gustura nago", esan du Herrerak.

"Unitedek eskaintza bat egitea harrotzekoa da, baina Athleticen oso pozik nago. Talde ezberdina eta berezia dela ulertzen dut, baina ni fitxatzeko lehenengo etete klausula ordaindu beharko lukete, eta ondoren, nirekin hitz egin", adierazi du bilbotarrak.

Ander Herrerak ez zela "manipulatuta" sentitu onartu du, Manchester Unitedek azken orduan Marouane Fellaini fitxatu ondoren.

Astelehenean ez zuela mediku-azterketarik egin ere adierazi du, eguna oso lasai igaro baitzuen Bilbon.

LFPn ez zela bere ordezkaririk egon argi utzi nahi izan du: "Manchester Unitedekoak baziren edo ez, haiei galdetu. Ez ziren nire ordezkariak, eta ez dakit nortzuk diren", esan du Ander Herrerak.

"Athletic honetatik ere ondo irtengo dela uste dut, argi utzi duelako bere hitzari eusten dion kluba dela. Aurrekariak ikusita klubak ez duela negoziatzen badakigu", azaldu du erdilariak.


Maite Izagirre, EAJ-PNVren alkategaia

EAJ-PNVk Amasa-Villabonako alkate izateko hautagai berria aurkeztu du. Oharrean diotenez, "egun zinegotzia den Maite Izagirre Irazustabarrenak hartuko du Iban Agirreren lekukoa alkatetzan. Alderditik nabarmendu dute alkate izateko profil ezin hobea duela, zerbitzu publikorako bokazio eta lidergo ahalmena duen emakumea delako".

EAJ-PNVren oharra:

"EAJ-PNVk Amasa-Villabonako alkate izateko hautagai berria aurkeztu du gaur. Egun zinegotzia den Maite Izagirre Irazustabarrenak hartuko du Iban Agirreren lekukoa alkatetzan. Alderditik nabarmendu dute alkate izateko profil ezin hobea duela, zerbitzu publikorako bokazio eta lidergo ahalmena duen emakumea delako.

Era berean, zinegotziek beren sailetan jarraituko dute eta beraz, duela urtebete aurkeztutako gizon-emakume talde berak jarraituko du udala zuzentzen, jada jorratzen hasitako herri proiektuari eta ekindako lanari jarraipena emateko.

Alkategai berriaren hitzetan, “arduraz, ilusioz eta gogoz ekingo diot erronka berri honi. Lasai nago, esperientzia duen zinegotzi talde bikaina dudalako, eta badakit, alkate ohiak hasitako lan eta bideari jarraipena emateko nire talde osoaren eta baita udal langileen laguntza eta babesa izango dudala”. “Norberaren herriko alkate izatea ohore bat da eta erantzukizun handia ere bada, karguak dakartzan ardura eta lanak ez direlako nolanahikoak, baina lehen eguneko konpromiso eta ilusio berarekin jarraitu dugu guztiok lanean” gehitu du.

EAJ-PNVren gobernu taldeak herriaren eta herritarren alde, gertutasunez eta gardentasunez, lan egiten jarraituko duela berretsi du. Izan ere, jeltzaleek helburu dute herritarrekin, gainerako alderdi politiko eta erakundeekin elkarlanean proiektu berriak garatzea eta guztion artean Villabona hobe bat eraikitzea. “Elkarrizketa eta adostasuneko kultura politikoarekin jarraituko dugu, hori baita gure lan egiteko eta kudeaketarako eredua. Herritarrak entzuten eta errespetatzen jarraituko dugu eta emandako hitzari eutsiz, duela urtebete aurkeztutako egitasmoak garatzen joango gara herriari behar duen bultzada emateko” gaineratu dute jeltzaleek.

Amaitzeko, jeltzaleek herriarekiko konpromisoa berretsi dute, beste behin ere, eta azpimarratu dute pertsonak eta beren ongizatea direla udal-jardunaren ardatz nagusia".

VILLABONAKO EAJ-PNV

Villabonan, 2016ko ekainaren 20a.


Zortzigarren etapa eginda, amaitu da Azpeitia-Bilbo 2018 egitasmoa

Bukatu da urtearekin batera hasi zen Azpeitia-Bilbo 2018 egitasmoa. Joan zen larunbatean egin zuten zortzigarren eta azken etapa Lagun Onak mendi bazkunak antolatutako egitasmora animatu zirenek. Hamalau kilometroko ibilaldia izan zen, Getxotik Bilbora artekoa.

Goizean abiatu ziren Azpeititik Getxo aldera autobusez, 08:00ak aldera. Bidean Hazparneko lagunak jaso ostean, parte-hartzaileak 09:20 inguruan iritsi ziren Getxora. Orotara, 56 lagun animatu zen txangora. Eguraldiak ez zuen ostoporik jarri, eta nahiz eta ibiltzeko egokia izan, zerua lainotuta eta triste egon zen.

Getxotik Portugaletera gurutzatzeko Bizkaiko Zubitik pasatu ostean, Portugaletetik Sestaora hartu zuten parte-hartzaileek. Hori pasatu ostean, Barakaldon sartu ziren, eta Zorrozagatik iritsi ziren Bilbora. Bertan egin zuten eguneko geldialdia . Ibilaldia amaitzeko, Bilbon ezagunak diren guneak ikusi zituzten, hala nola San Mames, EITB, Euskalduna, Guggenhein eta Arriaga antzokia. Han bukatu zuten txangoa, taldeko argazkia aterata. Hamasei lagunek egin dituzte Azpeitia-Bilbo 2018ko zortzi etapak.

Egitasmoari behar bezalako amaiera emateko, iluntzean afaria egin zuten Lagun Onak mendi bazkunaren tabernan, lagun giro jatorrean. Afari amaieran, Azpeitia-Bilbo 2018-ko argazkiekin osatutako bideoa ikusteko aukera izan zen. Afaltzera animatu ziren lagunek gustura ikusi zituen bildutako argazki guztiak, eta gustura errepasatu eta gogoratu zituzten egitasmoak utzi dituen momentuak.

2019rako beste egitasmo bat prestatzeko gogoz dago Lagun Onak mendi bazkuna dagoeneko.

Ibilaldietako argazki gehiago hemen ikus daitezke: https://flic.kr/s/aHsmuecBcd


Palestinako lehen ministroari eraso diote Gazan

GAZA. Rami Hamdallah Palestinako lehen ministroa atentatu batetik onik atera zen atzo, PAN Palestinako Aginte Nazionalak jakinarazi zuenez. Zisjordaniatik Gazara bidaiatu zuen Hamdallahek, Israel zeharkatuta, hiru ibilgailuko konboi batean. PANen arabera, leherketa bat gertatu zen konboia igaro zen gune batean, eta, autoek kalteak jasan bazituzten ere, ez zen inor zauritu. Gazako Barne Ministerioak esan zuen leherketa iparraldeko Beit Hanun hiritik gertu izan zela. Atentatuaren ondoren, Hamdallahek Gazako hondakin planta baten inaugurazioan parte hartu zuen.

PANek Hamasi egotzi zion erasoaren erantzukizuna, lehen ministroaren segurtasuna behar bezala bermatu ez zuelakoan. Alderdi islamistak atentatua gaitzetsi zuen, eta PANen akusazioak gogor kritikatu zituen. Twitter bidez adierazi zuen atentatuaren helburua izan dela «Gazako segurtasuna ezegonkortu, eta batasun nazionala lortzeko ahaleginak zapuztea».


Literatura eta feminismoari buruzko mahai ingurua egingo dute Mutrikun

Mutrikuko Udalak antolatuta, Literatura eta Feminismoa mahai ingurua izeneko mahai ingurua egingo dute eguaztenean [urriak 21] Mutrikuko Zabiel kultur etxean, 18:00etan hasita. Kattalin Miner kazetari, idazle eta ekintzaile feministak eta Eider Rodriguez idazleak gaiari buruz luze berba egiteko aukera izango dute. Moderatzaile lanetan Ane Urkiri kazetari mutrikuarra ariko da.

Antolatzaileek azaldu dutenez, mahai ingurua apirilean antolatzen den liburu asterako zegoen aurreikusita. “COVID-19ak sorturiko osasun larrialdiaren ondorioz, hilabete batzuk beranduago ospatuko da”. Sarrera doakoa dela iragarri dute, baina aforo mugatua dagoenez, aldez aurretik izen ematea nahitaezkoa dela ohartarazi dute. Ekintzan parte hartzeko interesa dutenek kultura@mutriku.net helbidera posta elektroniko bat bidali beharko dute.


Sei polizia irakiar hil dituzte Bakubatik hurbil

Irakeko Poliziak Borusen (Bakubatik 15 kilometrora) jarritako kontrol bati eraso diote erreboltariek, eta, ondorioz, sei polizia hil dira segurtasun arloko agintariek jakinarazi dutenez. Balad herrian, berriz, AEBetako Armadako soldadu bat hil da, agintari militar estatubatuarren arabera, istripuz. Asteazkenetik AEBetako beste hamar soldadu hil dira, erreboltarien erasoetan.

Irakeko Poliziaren aurkako erasoa morteroekin egin dute erreboltariek Borusen, Irakeko eta AEBetako segurtasun agintaritza bateratuak agertu duenez. Bakubatik 15 kilometro hegoaldera dago Borus, eta kontrol bat jarrita zeukaten poliziek.

Baladen hil den soldadu estatubatuarraren inguruan ez du argitasun handirik eman AEBetako Armadako buruzagitzak: istripuz izan dela baino ez. Astezkenetik hil den hamaikagarren soldadua da —beste hamarrak erasoetan hil dira—. Iraken inbasioa hasi zenetik 2.030 soldadu estatubatuar inguru hil dira.


Hegaldi komertzialak gaur abiatuko dira berriz Floridako aireportutik

FBIk ez du baztertu erasoa arrazoi terroristak direla eta egin izana.

Gaur ipiniko dituzte martxan hegaldi komertzialak Fort Lauderdale-Hollywood Florida hegoaldeko aireportuan, ostiralean izandako tiroketaren ostean. Erasoaren ondorioz, gutxienez bost pertsona hil eta 30 baino gehiago zauritu ziren, Twitter sarean adierazi zutenaren arabera.

Hegazkin txikiak eta korporatiboak gauerdiaz gero abiatu ziren, eta merkataritza-hegaldiak larunbatean hasiko dira martxan.

Esteban Santiago izena duen gizon bat tiroka hasi zen ostiral gauean, Guardia Nazionaleko kidea eta Iraken egondakoa, Poliziaren arabera.

FBIk ez du baztertu erasoak arrazoi terroristak eraginda egin izana. Ustezko erasotzailearen hainbat familiartekoren esanetan, arazo psikologikoak izaten hasi zen Iraketik itzuli zenean. George Piro FBIko bozeramaileak adierazi du bazekitela nor zen, joan den azaroan Alaskako bulego batean azaldu baitzen. Antza denez, Estatu Islamikoak borroka egitera behar zuela esan zuen, CBS telebista-katearen arabera.


Nazio bat garelako... ofizialtasuna!

Euskal futbolariek Euskal Herriko selekzio ofiziala eskatu dute berriro

Labaka eta Aranburu Euskadi selekzioko deialdian sartu dituzte

Azkeneko albistea (abenduak 24). Labakari elkarrizketa 'Gara'-n: "Oztopoak gainditzeko borondatea eskatzen dugu"

Asteazkenean (hilaren 29an) Euskadi selekzioak Serbiaren kontrako lagunarteko partida dauka Bilbon, San Mamesen (20:30), eta partida horren atarian hainbat euskal futbolarik Euskal Herriko selekzio ofiziala eskatu dute berriro. Haien artean dira Mikel Labaka eta Mikel Aranburu Realeko azpeitiar jokalariak (Berria, Gara).

Hain zuzen, biak Euskadi selekzioko deialdian sartu dituzte Jose Anjel Iribar eta Mikel Etxarri hautatzaileek.

---

Nazio bat garelako... ofizialtasuna!

Azken urteotako Euskal Herriko futbol selekzioaren egoera ikusirik, eta gai honen inguruan Euskal Herriko gizarte-eragile ezberdinek pasa diren asteetan egindako agerraldien ondotik, Euskal Futbol Jokalariok ere, geure ikuspuntua azaldu nahi dugu:

BAT. Gure helburua, Nazioarteko Futbol Federazioko (FIFA) kide izatea lortu eta gure selekzioak, Euskal Herriko Selekzioak, nazioarteko txapelketa ofizialetan herri gisara parte-hartzeko aukera izatea da.

BI. Nazio bat garelako nazioarteko txapelketa ofizialetan parte-hartzeko aukera izatea dagokigu. Eta noski, Nazioaz hitzegitean, Euskal Herriaz ari gara. Araba, Bizkaia, Gipuzkoa, Nafarroa Behera, Nafarroa Garaia, Lapurdi eta Zuberoakojokalari orok, gure selekzioarekin txapelketa ofizialetan jokatzeko aukera aldarrikatzen dugu.

HIRU. Badakigu, jabetzen gara, helburua lortzeko egiten ari garen bide honetan zailtasunak daudela, oztopo legalak besteak beste. Zentzu horretan, gai hauetan aditu direnen lana ere ezinbestekoa izango da.

LAU. Baina, bada beste gauzen artean bereziki kezkatzen gaituen gauza bat. Kanpotik jartzen dizkiguten oztopoen aitzakipean edo, geure buruari mugak jartzen ari ote garenaren sentsazioa sortzen zaigu sarritan. Zentzu horretan, Euskadiko Futbol Federakundeak daraman lan-ildoarekin ez gaude erabat ados. Gure esku dago, gure selekzioari nazio izaera ematea eta munduaren aurrean Selekzio Nazional bezala aurkeztea. Hori, gure borondatearen arabera lortuko dugun gauza da, eta horretan ezin dugu hutsik egin.

BOST. Kezka hauek argitzeko, eta informazioa lehen eskutik jaso ahal izateko, jokalariok Euskadiko Futbol Federakundearekin harremanetan jarri gara. Bapatean zuzendu beharreko adibide batzuk aipatzekotan: federazioak partiduak aurkezteko egiten dituen agerraldietan, selekzioari izaera autonomikoa emanaz "Euskadi" izena erabili ordez, "Euskal Herria" erabiltzea. Deialdia Araba, Bizkaia eta Gipuzkoan soilik egin beharrean, Euskal Herri osoan euskal herritar guztiontzat egitea. Ereserki nazionala, euskararen erabilera, etab. Nork eraguzten digu gauza horiek behar bezala egitea?

SEI. Hitzez bada ere, federazioak gure eskaerak kontuan hartu eta aurrera begira ikuspegi berriarekin lan egingo duela agindu digu.

ZAZPI. Jokalariok, aukeratuak izan garen heinean, aurrerantzean ere, antolatzen diren lagunarteko partidetan jokatzeko prestutasun osoa azaltzen dugu. Betiere, zelaiko lanari bulegoetako eta beste esparruetako lana gehituko zaionaren itxaropenaz, bestela, partidak jokatzen jarraitzeak ez luke inolako zentzurik.

Durangon, 2006-12-22

Euskal Futbol Jokalariak

Azkeneko albistea (abenduak 24). Labakari elkarrizketa 'Gara'-n: "Oztopoak gainditzeko borondatea eskatzen dugu". Gara egunkariak elkarrizketa egin dio Mikel Labakari gaur (abenduak 24) eta jokalariak garbi adierazi du ofizialtasunaren alde daudela jokalariak. "Oztopoak gainditzeko borondatea eskatzen dugu", esan du. "Isilik egotea hor dagoen aukera da, baina kezka geneukan, eta horrek bultzatuta eman genuen prentsaurrekoa. Nahiz eta oztopo legalak daudela badakigun, sentsazioa daukagu ahal den guztia ez dela egiten ari".


Babesa desegindako familia bati

Hendaiako hilketa bikoitza salatzeko, bi elkarretaratze egin ziren atzo. Donostiako Udalak eta Gipuzkoako Foru Aldundiak deituta, jendetza bildu zen eguerdian. Maria Belen Muroren guraso eta senideak —argazkian— bertan izan ziren, eta babesa eskertu zuten. Gipuzkoako Emakume Feministen Koordinadorak ere elkarretaratzea egin zuen, genero indarkeriaren aurka.


Aitor de Kintana eta Iñaki Rikarteren “Pizza” irabazle Arrigorriagako Umorea Labur film laburren jaialdian

“Pizzak” irabazi du Umorea Labur film jaialdiko laburmetrai onenaren saria, Lanbarri Kultur elkarteak antolatutako Lonbo Aretoan abenduaren 9tik 14ra ospatu den XVIII. edizioan.

Aurten 216 film labur jaso dira eta horietatik 31 sail ofizialean lehiatu dira. Azkenean, Aitor de Kintana eta Iñaki Rikarteren “Pizza” suertatu da jaialdiaren irabazle. Bestalde, “Pizzarekin” batera, Pablo Alen-ek eta Breixo Corral-ek irabazi dute zuzendaritza onenaren saria “El cumple” laburmetraiagatik, Pilar Nogales-ek eta María Córdoba–k antzezketa onenaren saria lortu dute “Dudillas” lanagatik, Diego H. Kataryniuk-ren “Amargo era el postre-k” ikusle gazteen saria jaso du eta ikusleen saria Sandra Reina eta Fran Menchónen “Trivial” laburmetraiak irabazi du.

Edizio honetan, Moriarti Produkzioak eskuratu du Ohorezko Txantxarria.


Lamarcak dio ingurumenaz erabakitzean zer esan badutela herritarrek

Eztabaida handia sortuz gero gaiari buruzko eztabaidak egiteko eta herritarrei parte izatea errazteko eskatu du

Ingurumen eraginaren txostenak eta horrelakoak egiteko orduan herritarrek parte hartzeko aukera izan behar dutela adierazi du EAEko arartekoak, Iñigo Lamarcak. Hori bermatzeko legeak egitea proposatu die Eusko Jaurlaritzari eta Arabako, Bizkaiko eta Gipuzkoako udalei. Ingurumenean eragina duten proiektuei baimena emateko prozesuetan parte izateko eskubidea dute herritarrek, arartekoaren iritzian.

Zer esan handia ematen duten proiektuen kasuan nola jardun aholkatu die Lamarcak udalei: eskatu die eztabaidak sustatzeko eta interesa dutenei txostenetan parte izateko aukera emateko.


Greba feminista prestatzen hasiko dira Antiguan

Hilabete eskas falta da martxoaren 8rako eta greba feministak izango duen forma zehazten ari dira Euskal Herriko herri eta hirietan. Donostian hiriko emakume migratzaileen elkarteak eta hiriko mugimendu feminista batera ari dira lanean, eta aurten, auzoetako mobilizazioak indartuko dituzte. Datozen egunetan bilera eta aurkezpen gehiago egingo dituzte hiriko hainbat auzotan, prestaketekin jarraitzeko.

Antiguan lehen asanblada irekia egingo dute, auzoko greba feminista prestatzeko. Txantxarreka gaztetxean izango da, ostiralean, hilaren 15ean, 18:00etan.


Sunbillako Kultur Asteburua arrakastatsua izan da aurten ere

Miguel Antzitzarrek irabazi zuen bigarren gazta lehiaketa

Sunbillako Antzakaitz kultur taldeak, Eskolako Guraso Elkarteak eta Antrotokiko gazteen artean antolatutako Asteburu Kulturala arrakastatsua izan da. Hainbat ekitaldi egin dira eta guziak umore ederrean eta giro bikainarekin joan dira. Ortziralean, haurrek Korrika Ttikian parte hartu zuten.

Kaxkarrak taldea garaile gastronomia lehiaketan

Larunbatean, Munduko Kultura Ezberdinen gastronomia lehiaketan zortzi taldek parte hartu zuten. Lehia berdindua izan zen: Kaxkarrak taldeak, Afrikako masaien cuscus-a barazki eta oilaskoarekin prestatu zuten eta laranja eta kanela postrerako, dena teaz ongi bustia. Attope taldeak, mexikarren gastronomiara jo zuen eta burritoak guakamolearekin prestatu zuten. Bi taldeak berdinduak gelditu ziren eta ordezkatu zuten herrialdeko dantza bana eskaini behar izan zuten. Hemen ere epaimahaia ez zen berdinketa haustera ausartu eta txanpon batek erabaki zuen txapelduna: Kaxkarrak taldea. Ulibeltzak elkarteko bazkalondotik, haurrendako tailerrak, berendua, poteoa, dantzaldia eta kontzertua izan ziren larunbat arratsalde eta gauean.

Hamabost gazta lehiaketa

Igandean, bigarren gazta lehiaketa eta artisau feria egin ziren. Gazta lehiaketara hamabortz gazta aurkeztu ziren eta horien artean Miguel Antzitzarrena suertatu zen garaile; bigarren postua Primonekobordara joan zen eta hirugarena Xibolako Santi Espelosinek eskuratu zuen.

Francisca Ganboa eta Ana Mari Iriarte omenduak

Omenaldietarako tarterik ere izan zen Sunbillako Kultur Asteburuan. Francisca Ganboak, artisau ferian saltzen ari direnen artean zaharrena izateagatik jaso zuen bere oroigarria, baita Estamoko Ana Mari Iriartek ere, taloak eta opilak egiten dituztenen artean beteranoena bera delako. Artisau ferian ere, Sunbillako eta inguruko eskulangileen lanak ikusgai izan ziren. Herriko trikitilarien saioaren ondotik, bazkaria izan zen Ulibeltzak elkartean. Igande arratsaldean herriko haurrek dantza saioa eskaini zuten eta txokolatea eta antzerkia ere izan zuten.

Astelehen arratsaldean Korrika

Sunbillako Asteburu Kulturalak, astelehen arratsaldean izanen du azken ekitaldia. Korrika herritik pasatuko da 15:30ak aldera. Antrotokik erositako kilometroa San Tiburtzio parean hasiko da era Itturburu ondoraino joanen da. Hemen Ulibeltzak elkarteak eta Sunbillako udalak erositako kilometroaren txanda izanen da.


Azkonaren erakusketak sortutako kaltea "konpontzeko", meza

Iruñeko eta Tuterako artzapezpikuak deitoratu du Azkonak "sinesdunen sentiberatasunaren aurka" jo izana.

Bihar eginen dute meza Abel Azkonaren erakusketak sortu duen "kaltea arintze" asmoz. Farncisco Perez Iruñea eta Tuterako artzapezpikuak “"sinesdunen sentiberatasunaren aurkako" erakusketatzat jo du Azkonarena. Nafarroako bi hiri horietan 19:00etan eginen dituzte mezak.

Artistaren aurkako neurri legalak aztertzen ari da artzapezpikua. Perezek adierazi du "jende asko" ari dela harremanetan jartzen eurekin erakusketa deitoratzeko. "Sagaratutako forma bezalako gauza sakratu batekin jokatu du. Are gehiago, artistak mezetatik hartu dituela onartu du". Artzapezpikuaren ustez, "edozer egin daiteke, baina sinesdunen sentiberatasunari eraso gabe".


Sua, uda eta festa

Solstizioarekin batera udari ongi-etorria emateko suak egingo dira gaur iluntzean han eta hemen, sanjoan bezperaz. Horrenbestez, iritsi dira uda eta festa. Lehertzeko prest da suziria.

Suaren bidez, eta haren inguruan musika joaz eta dantza eginez, ospatzen da udaren etorrera aintzinatik Euskal Herrian. Gaurko egunez egiten da hori guztia, sanjoan bezperan. Aurten ere ez da hutsik egingo, eta herri zein auzo askotan prest dituzte jadanik arbola adarrez eta urtean zehar pilatutako zaharkinez osatutako metak, erretzeko prest.

Sanjoan bezpera era batera edo bestera leku gehienetan ospatzen da, baina herri batzuetan indar bereziz, hain justu, herriko festak sanjoanetan egiten dituztelako. Hori da, besteak beste, Andoain, Arbizu, Arrasate, Aulesti, Axpe, Barañain, Eibar, Hernani, Leioa eta Tolosaren kasua. Izango da guztietan dibertitzeko modurik.


Maravillas gaztetxea "defendatzeko" deia egin du asanbladak

Geroa Bairi salaketak kendu eta prozesua bertan behera utz dezan exijitu dio Nabarreriako eraikina autogestioaren bitartez kudeatzen ari den asanbladak. Herri palestra, zinema, jantokia ,euskaltegia, elkartasun bankua eta beste sortu dute.


Irango presidenteak Turkia bisitatu du, bi herrialdeen arteko elkarlana indartzeko

ANKARA. Hasan Rohani Irango presidenteak Turkia bisitatu du, bi herrialdeen arteko merkataritza harremanak indartzeko. 18 urtean lehen aldiz bisitatu du ofizialki Irango presidente batek herrialdea. Abdula Gul Turkiako presidentearekin bildu da, eta bi herrialdeen arteko elkarlana hobetzeari buruz hitz egin dute. Presidenteek adierazi dutenez, bien arteko harremanen «garai berria» hasi da. Rohanik arma nuklearrik gabeko Ekialde Hurbilaren alde egin du. Gulek, bestalde, Iranen «programa nuklear baketsua» babestu du.


Udal euskaltegian izena emateko aukera dago oraindik

URRETXU // Zumarraga eta Urretxuko udal euskaltegian izena eman nahi dutenek, oraindik horretarako aukera dute. Hastapeneko ikastaroetan (A1 eta A2) eta beste maila batzuetan tokia dago oraindik. Izena emateko edo informazio gehiago lortzeko euskaltegira jo behar da: Urretxuko Belaustegi plazara (Labeaga 40A).


Kontzentrazioak gaur herrietan

Azkeneko gertaerak salatzeko mobilizazio ugari izan dira asteburu honetan; gaur kontzentrazioak deitu dituzte herri guztietan. Hernanin, Zinkoenean egingo da, 12:00etan.


Asteartean Legazpiko Kale Nagusia irekiko dute

LEGAZPI // Asteartean Kale Nagusia autoentzat irekiko dute. Elizondo taberna paretik sartu behar dira, bertako zutoina irekiz. Banatzaileak eta zama-lanak egin behar dituzten bizilagunak bakarrik sartu ahal izango dira, astelehenetik ostiralera 07:00etatik 13:30era. Gainontzeko guztiek udaletxean baimena eskatu behar dute. Aparteko egoeretan, udaltzainei deitu behar zaie.


'Juno'

Guraso izateaz eta amatasuna modu naturalean jorratu duten filmez aritu da 'Faktoria'ko kolaboratzailea.

Alde erromantikoa utzi eta amatasunaren alde itzalekoa eta egiak azalerazten ari diren joera soziologiko eta literarioen aurrean, guraso izatea naturaltasunez jaso izan duten filmak ekarri ditu gogora Koldo Almandozek, 'Faktoria'ko bere tartean.

Asteazken honeto proposamenean, Juno filma gomendatu die Euskadi Irratiko entzuleei.


Jon Salsamendi eta Intza Lizarazu kirolari buruzko mahainguruan aritu ziren Arrasaten

Mahainguruko partaideak, atzo. (Ibai Trebiño)

‘Publikoaren eragina kirolarengan’ lelopean egin zuten mahaingurua atzo arratsaldean, Arrasaten. Bertan, goi-mailako lau kirolari elkartu ziren beren esperientziaz aritzeko. Hizlarien artean Intza Lizarazu Azkoitiko saskibaloi jokalaria eta Jon Salsamendi Orioko arraun entrenatzailea izan ziren. Beraiekin batera Oihana Kortazar mendi korrikalaria eta Markel Irizar txirrindularia aritu ziren. Aitor Elduaien kazetariak egin zituen moderatzaile lanak.

Ekitaldia ordu eta erdi ingurukoa izan zen, eta 35 pertsona inguru izan ziren solasaldia entzuten. Horrez gain, Goiena telebistak streaming bidez eman zuen mahaingurua.


Valentzian aurkitu dute ekainean desagertutako Sarrigurengo gaztea

Ekainaren 29 alde egin zuen neskak, bere borondatez, Iruñetik. Lehendabiziko asteetan familiakoekin harremanetan jarri zen arren, ondoren gaztearekin kontaktua galdu zuen familiak.

Ekainaren 29an desagertu zen Cristina Gomez Jimenez 16 urteko Sarrigurengo bizilaguna Valentzian aurkitu dute, Foru Poliziak ostegun honetan jakitera eman duenez.

Adin txikikoaren desagerpena dela eta, herritarrak eskertu nahi izan ditu Twitter bidez Foru Poliziak. Familiak haren desagerpena salatu bezain pronto, Egues Ibarreko Udalak neskatoaren argazkiak bidaltzeari ekin zion.

Adin txikikoaren etxekoek jakinarazi zutenez, ekainaren 29 alde egin zuen neskak, bere borondatez, Iruñetik. Lehendabiziko asteetan familiakoekin harremanetan jarri zen arren, ondoren gaztearekin kontaktua galdu egin zuten, inolako berririk izan gabe.


Mikel Markez, Plateruenan

Kantulagun ekimenaren eskutik Mikel Markez egon da Plateruenan. Ehun lagun inguru batu ziren.


Uxue Barkos elkarrizketatuko dute 'El Dilema' saioan

Juan Carlos Etxeberriak eta Saioa Martijak Miguel Madariagarekin, Euskadi Txirrindulari Fundazioaren presidentearekin, ere hitz egingo dute.

Juan Carlos Etxeberriak Uxue Barkos eslkarrizketatuko du, gaur gauean, 22:30ean, 'El Dilema' saioan. Nafarroa Baiko diputatuarekin politikako hainbat gai jorratuko ditu, baina, gainera, 2011ko otsailean atzeman zioten minbiziaren kontrako borrokan agertu duen ausardiaz ere.

Jarraian, hainbat gai politiko aztertuko dute, tartean, Iñigo Urkullu lehendakariak aurkeztutako bake ponentzia, eta Artur Mas Kataluniako presidenteak independentziari buruzko erreferendumaren eta hauteskundeak aurreratzearen gainean esandakoa. Iñaki Anasagasti, Jone Goirizelaia, Jose María Calleja, Rafaela Romero eta Carlos García izango dira gai horiei eta beste batzuei buruz eztabaidatzen ariko direnak.

'El Dilema' saioaren bigarren zatian, Juan Carlos Etxeberriak eta Saioa Martijak Miguel Madariaga, Euskai txirrindula Fundazioaren presidentea, elkarrizketatuko dute. Euskaltel Euskadiren lizentzia Fernando Alonsok erosi izanari buruz hitz egingo dute harekin.

'El Dilema', 22:30ean, ETB2.


Landaberriko ikasleen irisgarritasun eta segurtasun eza salatu dute ikastetxeko ordezkariek udalbatzarrean

Ikasturtea hasi bezperan, arazoari irtenbiderik aurkitu ezinean agertu da Lasarte-Oriako Udala. Arazoaren erantzule Donostiako Udala dela defendatu du Jesus Zaballos alkateak

Landaberriko zenbait ikaslerentzat uste baino mugituagoa izan da ikasturte berriaren hasiera. Zubietako eraikinera igotzeko aldaparen eta eskailaren egoera txarra dela-eta (horrela ziurtatzen du Lasarte-Oriako Udalak duen txosten geologiko batek), horietarako sarbidea debekatu du udalak. Eskailaretatik ezin du inork igaro, eta aldapatik, berriz, oinezkoentzako tarte bat bereizi duten arren, autobusek zein autoek galarazita dute sarbidea. Hori dela-eta, autobusak aldapa hasieran, errepidean, utziko ditu gazteak, eta, segurtasuna bermatzeko asmoz, Arrapide pasealekuan trafikoa erregulatzea eskatu du Landaberriko Guraso Elkarteak. Asteleheneko ohiko udalbatzarra baliatu dute horretarako.

Galdera eta erreguen tartean atera dute gaia EAJko eta EH Bilduko ordezkariek, eta publikoan bildutako eskolako ordezkari ezberdinek ere, ikasturtea hasteko bezperan, egoerarekin kezkatuta, irtenbideak eskatu dituzte. "Gure 500 haurren segurtasuna dago jokoan, eta eskatzen duguna da, ikastetxera sartzeko eta bertatik irteteko ordu jakinetan udaltzaingoak bertako autoen joan-etorria kontrolatzea".

Jesus Zaballos alkateak azaldu die, ordea, Lasarte-Oriako udaltzaingorik ezin daitekeela bertara joan trafikoa erregulatzera. Lur eremu hori, Donostiako Udalarena da, eta "bertako udaltzaingoen ardura da trafiko lanak egitera joatea". Donostiako Udalak, ordea, "pertsonalik ez duela" erantzun dio eskaerari, eta hor korapilatu da arazoa.

Zaballosek jakinarazi du Lasarte-Oriako Udalak udaltzaingoa bidaltzeak arrisku handi bat dakarrela: "gure udaltzaingo bat joan ezkero, prebarikazio kasu baten murgilduta egon gaitezke, eta horrek zigor bat ekarriko luke niretzat". Pasaiako alkatearekin gertatutakoa ere ekarri du gogora.

Kudeaketa kaskarra

EH Bilduk salatu du udara hasi aurretik, erakundeak arazoaren jakitun zirela, eta udara amaituta "inork" ez duela ezer egin: "ikastetxeari, gurasoei eta udaleko alderdi politikoei irailean eman zaie arazoaren berri, eta irtenbiderik eman gabe hasi dugu ikasturtea".

Horren aurrean, udalak arazoaren aurrean izan duen "kudeaketa negargarria" ere salatu du, eta Lasarte-Oriako 500 haurren segurtasuna eta irisgarritasuna herriko udalaren ardura dela nabarmendu du.

Horri, alkateak erantzun dio ekainaren 7az geroztik aritu direla Eusko Jaurlaritzako Hezkuntza sailarekin eta Donostiako Udalarekin arazoari irtenbide bat exijituz, eta eurak direla "ezer" egin ez dutenak.

EAJk ere argi azaldu du arazo hau "hobeto" bideratu zitekeela. Egoerari aurre hartzeko Lasarte-Oriako Udala, Donostiako Udalarekin eta Hezkuntza delegaritzarekin mahai baten inguruan ez eseri izanak kezkatzen du alderdia.

Luze eztabaidatu dute gaiaz asteleheneko plenoan, baina, ez dute irtenbiderik lortu azkenean, eta etsipena ere sumatu ahal izan da Landaberriko ordezkari eta alderdi politikoen artean.

Trafikoa itxita

Astearte goizean, Zubieta eraikinera gerturatu da Txintxarri aldizkaria egoeraren lekuko izateko. Irakasleekin batera, PSE-EEko eta EAJko hainbat ordezkari bildu dira bertan, arazoari momentuko irtenbide bat emateko. Autobusak iritsi ahala, ziurtatu dute haurrak segurtasunez igo direla ikastetxe atariraino.

Eguerdian, berriz, bazkalorduan, egoera zertxobait aldatu da. Arrapide pasealekuaren bi muturrak itxi ditu udalak. Jesus Zaballos alkateak eta Agustin Valdivia zinegotziek hesiak jarri dituzte pasealekuko bi sarreratan, ikasleak ikastetxetik autobusera sartu bitartean autoen garraioa saihesteko.

Hori da egoeraren aurrean udalak hartu duen jarrera eta horrela jakinarazi dute: "Donostiako Udalak arazoari irtenbide bat eman bitartean, egunero etorriko gara ikastetxerako sarrera eta irteera orduetan trafikoa ixtera". Egunero, 08:15etik 09:15era eta 12:15etik 14:00etara itxiko dute pasealekua.

Dena den, garbi dute denek irtenbide hauek epe laburrerako besterik ez dutela arazoa arinduko. Gaiari heldu behar zaio eta Donostiako Udalara "presioa" egiteko eskaera egin dute gurasoek.

Beste hiru gai, plenoan

Galdera eta erreguen tartera iritsi aurretik hiru gai landu dituzte ikasturte berriko lehen ohiko udalbatzarrean.

Ekainaren 15eko eta uztailaren 8ko batzarren akten onarpenak ireki du asteleheneko plenoa. Onartuak geratu dira, baina EH Bilduk zuzenketa bat egin dio akta horretan bildutako informazio bati. Jon Martinek azaldu du, dokumentuan, bere alderdiari Bildu izenez egiten zaiola erreferentzia, eta argitu du izena EH Bildu dela.

Horren ostean udalaren aurrekontuaren 2018. urteko ekitaldiko kontu orokorren onarpenaz aritu dira. Inolako alderdik ez du azalpenik eman, eta zuzenean bozkaketa egin dute. Aldeko 13 bozkekin (PSE-EE-ren 8, EAJ-ren 3 eta Elkarrekin Lasarte-Oria Puederen 2) onartua geratu da. EH Bildu abstenitu egin da.

Hirugarren gaian erabateko adostasuna agertu dute udaleko alderdi guztiek; HIE A-35 Zabaleta Berriko a.3.1-17; a.3.1-18 eta a.3.1-19 partzelen xehetasunezko bigarren estudioa aho batez onartu dute.

Kaporalen hizkuntz eskakizuna

Udaltzaingo kaporalen hizkuntz eskakizuna ere mahai gainera ekarri du, beste behin, EAJk. Hirugarren perfila "baloratzeko" eskaera egin dio Jon Antxordoki alderdiko bozeramaileak alkateari. Lan Eskaintza Publikoaren oinarrietan euskararen bigarren perfila exijitzen den arren, maila altuagoa dutenak baloratzeko eskatu du. Aldi berean, kritikatu du atzerriko hizkuntzak "euskara baino gehiago" baloratzen direla.

Gai horretan Xabier Egea idazkariak ere hartu du hitza. Azaldu du, lan eskaintza publikoaren oinarrietan bigarren perfila eskatzen den neurrian, ezin dela hirugarren exijitu.


Jendetsuak, Ramon Uriberen alde burutu diren mobilizazioak

Espetxe zigorra beteta abenduaren 3an kalean behar zuen Ramon Uribe herritarrak. Baina azken unean jakinarazi ziotenez, Parot Doktrina aplikatu eta ondorioz beste 12 urtez, zigor osoa bete arte, 2024ra arte luzatu diote espetxealdia. Albistea jakin bezain laster, Uriberen egoera salatu eta kalezartarrari, senide eta lagunei elkartasuna adierazteko hainbat ekimen antolatu dira azken egunotan Usurbilen.

Aske uzteko eskaerak berehala hasi ziren heltzen. Lehena, Uriberen eskutik. Senideen bidez zabaldu zuenez, “irribarrea eta borroka” horixe Topasetik usurbildarrei helarazi nahi izan zien mezua. Usurbilgo Herrira bilgunetik ere, berehala kaleratu zuten urgentziazko oharra, “Usurbilgo Herrirak gogor salatzen du bahiketa berri hau eta herritarrak mobilizatzera deitzen ditu”. Ines del Rio euskal preso politikoaren kasuagatik Estrasburgok espainiar estatua kondenatu zuenetik, Parot Doktrina aplikatzen zuten lehen aldia zela ohartarazten zuten.

Abenduaren 3rako antolatua zegoen ongi etorria, protesta eta elkartasun mobilizazioan bihurtu zen. 300 lagunek baino gehiagok parte hartu zuen, “Ramon askatu. Bizi arteko zigorrik ez” lemapean Kaxkoan burutu zen manifestaldi zaratatsuan. Aurretik, Mikel Laboa plazan burutu zen batzar informatiboan. Uriberen egoera bidegabea agerian geratu zen bertan, ez bakarrik gogorarazi zuten moduan, Salamancara joandako senideek, “zoritxarrez bakarrik etorri behar” izan zutelako. Usurbilgo Herri Batzarreko ordezkariek Uriberekin gertatu zenaren berri ematen ari zirela jaso zuten azken orduko albistea. Ramonek berak ere jakin berri zuela, azaroaren 29tik aplikatua ziotela Parot Doktrina kalezartarrari eta erabakia irmoa zela gainera. Aipatu moduan ordea, preso zegoen Uriberi ez zioten jakinarazi berria. Albistea, abenduak 3 zituenean eta etxean behar zuenean jakin zen.

Helegitea aurkeztu dute

Gertaturikoaren aurrean, Ramon aske uzteko helegitea aurkeztu dute. Erantzuna jasotzeko martxora arte itxaron beharko da ordea. Ines del Rio presoaren kasuak, Uriberenari bezala, “argitzeke dauden beste 80 sententziei eragingo dien edo ez, ez dakigu” zioten.

Salaketa gehiago. Etxeratetik Uriberen egoera baloratu zuten. “Espainiako gobernuari beste behin zigorra beteta duten gure senide eta lagunak aske uzteko exijitu nahi diogu, euren eskubideak eta gureak errespeta daitezen. Eta bide batez, Estrasburgok hartutako erabakia bete eta Ines del Rio eta doktrina aplikatuta duten eta espetxean mantentzen dituzten beste 65 presoak aske uzteko ere exijitu nahi diogu".

Ezker Abertzaletik ere kalezartarrarekin gertaturikoa salatu zuten, “giza eskubideen urraketa larria delako”. Gaineratzen dutenez, “Parot dotrina irregularra da, giza eskubideen bermea urratzen duelako. Horrela zioen sententziak. Baina Espainiako estatuak muzin egiten dio Europako Auzitegiari, muzin egiten dio Nazioarteko Zuzenbideari eta baita Giza Eskubideen Deklarazioari ere”. Uriberekin hartu duten erabakia, Euskal Herriaren aro politiko berriarekin inolaz ere ez datorrela bat dio Ezker Abertzaleak. Indarrak metatzeko deia egin zuten.

Usurbilgo Udaleko alkatetzatik ere beste hainbeste, salaketa mezua. “Usurbilgo alkate bezala, krudelkerian eta mendekuan oinarritutako erabaki hau salatu nahi dut. Eta nirea ere egiten dut Ramon Uribe berak, egoera honen aurrean, bere senideen bitartez usurbildar guztiei zabaldu nahi izan duen mezua: Irrifarra eta borroka!”. Euskal presoen gaian, Espainiak mendekua baino ez duela baliatzen gaineratzen zuen Aizpuruak.

Helegitea aurkeztu dute

Ramon Uribe aske uzteko eskaera bere egin zuen baita, Usurbilgo Udaleko udalbatzak. Abenduaren 5erako, ezohiko eta premiazko osoko bilkura deitu zen. Usurbilgo Herri Batzarrak Ramon Uriberen egoeraren inguruko mozioa aurkeztu eta osoko bilkurara bertaraturiko udal talde guztiek bat egin zuten; Bildu, Aralar, Hamaikabat eta EAJ-PNVko ordezkariek.

Senideen izenean hain zuzen, mozioa aurkeztu zuen Herri Batzarreko ordezkariek eragile politikoek erakutsitako jarrera eskertu zuten, udalbatza aretora hurbildu ziren Ramonen senide, lagun eta hainbat herritarren aurrean.

Aho batez onarturiko testuak hiru eskaera jasotzen ditu: Espainiako Gobernuak presoen eta haien hurbilekoen giza eskubideak errespetatzen dituen espetxe politika aplika dezala eskatzea; Espainiako Gobernuari Europako Giza Eskubideen Auzitegiak 2012ko uztailean emandako epaia bete dezala eskatzea, eta, ondorioz, lehenbailehen 197/2006 indargabetua izan dadila “eta gure herrikide Ramon Uribe libre utz dezatela, 2012ko abenduaren 3an bere zigorra bete baitzuen”; eta azkenik, usurbildarrei erabaki honen berri ematea eta bakearen eta giza eskubideen errespetuaren aldeko lanean inplikatu daitezen animatzea.

Agerraldi jendetsua

Udalbatzak soilik ez, herritarrek ere Ramon Uribe askatzea eskatu zuten, Herri Asanbladak deituta joan den abenduaren 6an Dema plazan burutu zen agerraldian. “Ramon askatu! Bizi arteko zigorrik ez!” zioten kartelak eskutan zituztela, komunikatu bat irakurri zen ekitaldian. “Jokamolde krudela izan da bai Ramonekiko bai bere senide eta lagunekiko ere. Azken asteak kezka eta egonezinean bizitzera behartuak izan dira eta horrelakorik gerta zitekeela jakitun ziren arren, itxaropen izpi apurrak erabat zapuztuak geratu dira Gobernuak daraman politika mendekatzaileagatik”, salatu zuten. Espainiako Gobernuak entzungor egiten du espetxe politika konponbidearen norabidean jartzeko Euskal gizarteak eginiko eskaerari, baita “Europatik datozen epaiei” ere. Ramon eta bere egoera berean dauden beste 65 preso bahituak dituztela gogorarazten dute. Eta honenbestez, berehala aske uztea eskatzen dute. Herritarrei berriz, mobilizatzen jarraitzera, “Ramon eta gainerako presoak etxeratu arte”. Uribe aske uzteko ostegunean banatutako kartelak, balkoietan jartzeko deia luzatu zuten. Mobilizazio astea, berriz ere jendetsua izan zen manifestazio batekin borobildu zen.


Txorierriko Euskararen eguna Zamudion

EUSKAREN EGUNA dela eta gaur Zamudiotik ibili gara eguerdi partean herriko talde desberdinekaz. Aupa Hiru bat dantza taldeko dantzari finak!! !